Emglev Menez Are Karaez Mell-zorn a sin an emglev Ya d’ar brezhoneg\nDivizet e oa bet sinañ an emglev gant ar gevredigezh evit talvoudekaat an oberoù bet kaset da benn evit ar brezhoneg c’hoazh ha lakaat reoù all war ar stern.\nDalc’het e oa bet al lid-sinañ e Karaez e Ti ar Vro d’ar Gwener 27 a viz Here 2017 dirak an it. Lena Louarn, besprezidantez ar C’huzul-rannvro karget eus yezhoù Breizh ha prezidantez an Ofis Publik, an ao. Marc Guilloux, prezidant an EMAK hag izili burev ar gevredigezh.\n6 ober a vo kaset da benn gant ar gevredigezh hervez an emglev (krouiñ skoroù divyezhek bep tro ma vez ezhomm : pedadennoù, logo, kit panellerezh er burevioù, pennadoù er gazetenn, oberoù brudañ ha teulioù melestradurel) evit kaout al label a live 1.\nGant an engouestl-mañ e fell d’an EMAK liesseurtaat ha kreñvaat an implij eus ar brezhoneg en he mont en-dro, ouzhpenn ar pezh a oa bet graet dija evel sevel skritelloù ha teulioù diabarzh brezhoneg warno. Ar wech kentañ eo e vez graet kement gant ur c’hlub mell-zorn.


Pêr II (dug Breizh) - Wikipedia\nPêr II (dug Breizh)\n(Adkaset eus Pêr II a Vreizh)\n7 a viz Gouhere 1418\n22 a viz Gwengolo 1457\nArdamezioù Pêr II, pa ne oa nemet Kont Gwengamp.\nPêr II, ganet d'ar 7 a viz Gouhere 1418, ha marvet d'an 22 a viz Gwengolo 1457 e Naoned, a voe dug Breizh eus 1450 da 1457, war-lerc'h marv e vreur henañ Frañsez Iañ.\nPêr II o pediñ\nPêr II ha Francoise d'Amboise\nObidoù Pêr II hag Arzhur III, (Hervez Martial d'Auvergne, XVvet kantved)\nMab e oa da Yann V ha da (Janed Bro-C'hall).\nDimeziñ a reas da Françoise d'Amboise, met divugel e chomas. Anvet e voe da zug e 1450 ha ren a reas e-pad seizh vloaz. Derc'hel a reas da bolitikerezh e dad : mirout an dugelezh er-maez eus ar Brezel Kant Vloaz ha reiñ tro d'ar vro da binvidikaat.\nLent e oa an Dug, didrouz, met pennek a-wechoù. Ma c'houarnas ar vro gant skiant eo, war a greder, dre aked e bried a zo bet lakaet e renk an dud evurus. Houmañ a boanias da lakaat er c'hargoù a iliz pe a c'houarnamant ar re ouestañ hag ar re onestañ. Ne lezas ket kennebeut kuzulierion an Dug da deurel tailhoù pounner war ar bobl, war zigarez ma oa houmañ pinvidikaet gant ar peoc'h.\nPêr II a venne mirout he frankiz d'ar vro. C'hoari en deveze oc'h en em silañ etre pavioù hec'h amezeien : Bro-Saoz ha Bro-C'hall. Ar re-mañ, kant vloaz a oa endeo, ne vrezelekaent mui war douar Breizh. Met Breizh, evit chom en he sav, a ranke harpañ an eil rouantelezh pe eben. Yann V, a-du gant ar Saozon er penn-kentañ, a droas gant Bro-C'hall en amzer santez Janed Ark, hag a viras an doare-ober-se betek e varv. E vab Frañsez kentañ a gendalc'has d'en em glevout gant Bro-C'hall ha Pêr II ne zislavaras ket e vreur war ar poent-se.\nKastizañ a reas evelato un torfed graet en amzer Frañsez kentañ. Ar priñs Jili a Vreizh, breur da Bêr ha da Frañsez, a oa bet toullbac'het en amzer Frañsez e-unan abalamour ma tiskoueze re ar garantez a zouge d'ar Saozon. Toullbac'hañ a oa trawalc'h d'an Dug Frañsez, met Jili en doa enebourion douet, dreist-holl Arzhur a Venez-Alban. Hemañ a gavas a-du gantañ gouarnour kastell An Hardouineg, e-lec'h m'edo kraouiet Jili. Ar priñs kaezh a voe taget eno gant bourevion paeet evit-se… Deuet da vezañ Dug nebeut goude, Pêr II a lakaas barn ar re gablus. Dibennet e voe ar gouarnour met Arzhur a Venez-Alban a c'hellas en em sachañ en ur vont d'ur gouent. Diwezhatoc'h e vezo anvet da Arc'heskob Bourdel gant Roue Bro-C'hall Loeiz an unnekvet !!!\nD'ar mare ma pigne Pêr II war an tron e oa ar Saozon war-nes bezañ skarzhet kuit diouzh Bro-C'hall. Kuzulierion ar roue a gemeras neuze hardishegezh. Gwelout a raent o tostaat ar mare ma c'hellfent lakaat o c'hrabanoù war Vreizh, ur vro binvidik, hep kaout ezhomm da soñjal hag eñ o doa ar gwir d'en ober. Reiñ a rejont da Bêr II an tañva eus o soubenn ; e kreisteiz ar vro e tisklêrjont en doa ar Roue galloud war douaroù eskob Naoned hag en hanternoz e laeras ofisourion ar Roue div pe deir leviad vat a zouar da stagañ ouzh an Normandi.\nHep ehanañ e klasked trouz ouzh ar Vretoned. Er bloaz 1455 e voe ken hegaset Pêr II ma lakaas ober un enklask war ar gwirioù a roue en doa Dug Breizh ha war frankizioù ar vro… An testoù a ziskulias n'en doa ket Dug Breizh muioc'h a zever da zentiñ ouzh ar Roue eget m'en doa ar Roue da sentiñ ouzh Dug Breizh. War-lerc'h an enklask-se e santas Pêr II e oa harpet gant e bobl hag e roas da c'houzout d'ar Roue ne asantfe ket e vije breset e wirioù a Zug : "An Dug, emezañ, ne c'hellfe ket lezel ober kement-se, nag e bobl er gouzañv. Gwell e vefe gant an Dug kaout poan ha mervel en ur en em zifenn diwar an tabut-se."Kement-mañ a skrive d'ar Roue er bloaz 1455. Daou vloaz diwezhatoc'h e tiskenne er bez, re nebeut a amzer marteze evit lakaat e vro e stad d'en em zifenn. Amzer a-walc'h avat evit kompren kalz traoù. Kompren a c'helle e ro ur vro binvidik c'hoant d'ar broioù all da lammat warni. Seul binvidikoc'h ar vro, seul brestoc'h e rank bezañ d'en em zifenn.\nUn dra 'zo evelato ne oa ket anavezet a-walc'h gant Pêr II. Krediñ a rae e oa a-walc'h dezhañ bezañ gouest da brouiñ e wirioù, met kuzulierion ar Roue a grede e c'helle ar Roue ober ar pezh a gare gant ma vije evit mad e rouantelezh. Kement-se a zo kement ha lavarout e c'heller ober an droug evit tizhout ur vad bennak. Mar galle ar Roue terriñ al lezenn evit kreskiñ e rouantelezh e c'hellje ivez, un devezh a vije, bresañ gwirioù Dug Breizh. En devezh-se, mar ne vije ket bet ar bobl a-bezh a-du gant an Dug, penaos e c'hellje an dugelezh mirout he frankiz ? A-benn tregont vloaz hepken war-lerc'h marv Pêr II e voe anavezet splann ar gwirionezioù-se war an dachenn-emgann. Da c'hortoz ar gwallzarvoudoù-se, amzer an Dug Pêr II a voe un amzer a beoc'h, a binvidigezh, a ouelioù, a santelezh war an tron.\nE 1803 e vije bet digoret bez an Dug ha n'eo ket eskern eo a oa e-barzh hogen un jak ha ne ouzer ket ar perag a gement-se...\nFrañsez Iañ Rouaned ha Duged Breizh\n1450 – 1457 War e lerc'h:\nAdtapet diwar « https://br.wikipedia.org/w/index.php?title=Pêr_II_(dug_Breizh)&oldid=1847212 »


Brezel Hêrezh Spagn - Wikipedia\nBrezel Hêrezh Spagn zo ur brezel etre meur a vro en Europa a c'hoarvezas etre 1701 ha 1714, evit gouzout piv a gemerje kurunenn Spagn goude marv ar roue Carlos II, an diwezhañ roue Habsburg, manet divugel. Brezel bras diwezhañ Loeiz XIV e oa, ha gant hennezh e teuas a-benn da lakaat ur roue gall e Madrid, e vab-bihan Philippe de France, a deuas da vout Felipe V. Hogen ne c'hallas ket goulenn kurunenn Bro-C'hall evitañ nag e ziskennidi. Gantañ e voe degaset al lezenn salek da Vro-Spagn, ha talvezout a raio al lezenn-se betek ar Pragmatica Sanctio, er bloaz 1830.\nCarlos II. Brezel a voe dre an abeg ma oa dibennhêr.\nFelipe V de Borbón, Dug Anjev\nE 1665, da varv e dad, e oa bet anvet Carlos II da roue, hag eñ pemp bloaz. Fall e oa e yec'hed, bec'h a oa da c'hortoz ma n'en doa bugel ebet. Mervel a reas d'ar 1añ a viz Du 1700, divugel. Helebini a voe etre an daou diegezh, Bourbon, tiegezh gall, ha Habsburg, tiegezh aostrian, kar o daou da Garlos II, da c'houzout gant piv ez aje ar gurunenn.\nDre destamant en doa roet Carlos e gurunenn da Philippe, dug Anjev, 17 vloaz, ur priñs gall. Hag ar priñs gall-se a oa mab-bihan d'ar roue gall Loeiz XIV, peogwir e oa mab da Maria Anna Victoria Bavaria (1660-1690), merc'h da Ferdinand, Dilenner Bavaria, ha da Loeiz Bro-C'hall (1661-1711), an Daofin Meur, mab henañ ar roue gall.\nHag eñ da Spagn da wiskañ e gurunenn nevez.\nEmzalc'h ar broioù allAozañ\nPhilippe, dug Anjev, dibabet gant Carlos II.\nAn arc'hdug Charles de Habsbourg, danvez-roue kinniget gant an Aostrianed, anavezet gant ar rouantelezhioù dindan kurunenn Aragon.\nFall e oa yec'hed Carlos II , ma klaske broioù all Europa rannañ ar rouantelezh goude e varv, pa felle d'ar roue derc'hel ar vro unvan en he sav.\nGwanaet ha paouraet e oa Spagn, ne felle dezhi nemet mirout hec'h impalaeriezh tramor, ha ne glaske ken bezañ ur galloud a-bouez en Europa.\nHabsbourged Aostria, skourr yaouañ Tiegezh Spagn hag a rene war an Impalaeriezh santel hag Arc'hdugelezh Aostria, a gave dezho e ranke kurunenn Spagn gant Karl, mab yaouañ an impalaer Leopold Iañ an Impalaeriezh santel.\nLoeiz XIV a gave dezhañ en devoa kement a wirioù, pa oa mab ha pried d'un infantez spagnol.\nAr broioù galloudek all war vor, Rouantelezh Bro-Saoz hag ar Proviñsoù-Unanet, ne felle ket dezho gwelout na Bro-C'hall na Spagn o kreñvaat, gant impalaeriezh Carlos Iañ Spagn) o sevel en-dro.\nAdtapet diwar « https://br.wikipedia.org/w/index.php?title=Brezel_Hêrezh_Spagn&oldid=1958075 »\nKemm diwezhañ d'an 15 C'hwe 2022 da 11:14\nKemmoù diwezhañ degaset d'ar bajenn-mañ d'an 15 C'hwe 2022, da 11:14.


kestal - Wikeriadur\nDiwar an anv-kadarn kest hag al lostger -al.\nkestal /ˈkestal/ verb kreñv eeun (anv-gwan-verb : kestet)\nGoulenn ha dastum aluzenoù\nPa vez ar veleien o kestal, alies em eus klevet diganeoc'h e roït d'ar person eur c'hroueriad mat a winiz, [...]. — (Ivon Krog, Klenved ar Medalennou, Ti-moulerez Sant-Gwilherm, Sant-Brieg, 1909, p. 36.)\nPiou a zo lakeet da gestal ed evid ar person ? — (Jules Gros, Le trésor du breton parlé Deuxième Partie, 1970, p. 254.)\nAotreed eo ar plahig da vond da gestal, da ober tro ar barrez ha tro oll barreziou ar c'hanton. — (Tad Medar, An Tri Aotrou, 1981, p. 31.)\nKestal udb. digant ub.\nDa begement eta ne vije ket bet savet priz ar beva ma n'o dije ket poaniet al labourerien-douar da bourvei, abenn ar bloaz a zeu, eun eost founnus awalc'h evit mirout ouzomp da rankout mont da gestal ed digant hon amezeien. — (P. Kerivin, Ra zonjint ervat !, Le Courrier du Finistère, niv. 2272, 1923, p. 1d.)\nKestal un dra bennak da unan bennak : amprestañ\nRanket em-oa mond da gestal eur re votou-ler d’am mab. — (Jules Gros, Le trésor du breton parlé Deuxième Partie, 1970, p. 254.)\nKestal mouezhioù da ub.\nP'e guir ne fell ket d'e-hoc'h ober evel-se, lakit, da viana, me ho ped, ar c'hantonnier Kerangal da benselia eun tammik bennak ann hentchou falla ; guelloc'h labour a ve hen-nez eged ann hini a ra o redek ar barrez evit kestal moueziou d'e-hoc'h ; ne ket evit ann dra-ma, aotrou mear, eo e paeomp anezhan. — (Eur C'houer, Guitevede, Le Courrier du Finistère, 25 Ebrel 1896, p. 1e.)\ngalleg : emprunter (fr)\ngalleg : quêter (fr)\nAdtapet diwar « https://br.wiktionary.org/w/index.php?title=kestal&oldid=307701 »\nKemmoù diwezhañ degaset d'ar bajenn-mañ d'an 26 Du 2020, da 12:08.


2018 e Breizh - Wikipedia\n3 a viz Gouere : en ur respont d'ar senedour Michel Canévet he deus skrivet Ministrez ar Justis ne vo ket kemmet an destenn a verz implij an ñ en anvioù-bihan roet d'ar vugale nevez-ganet. E disklêriadenn ar vinistrez e lenner ivez eo aotreet ober gant levrigoù-familh divyezhek brezhonek-gallek.\n29 a viz Gouere : erruout a ra delwenn sant Piran ha nav delwenn nevez all e Traoñienn ar Sent.\n3 a viz Gwengolo : ur skol Diwan nevez a zigor e Plougerne.\n8 a viz Gwengolo : divontet ez eus panelloù-hent gallek gant tud yaouank eus A'i 'ta en Erbigneg.\n29 a viz Gwengolo : manifestadeg evit adunvanidigezh velestradurel Breizh e Naoned, gant 44=Breizh.\nLun 8 a viz Here : tremen a ra Afer Fañch Bernard dirak lez-engalv Roazhon. Embannet e vo ar varnadenn d'an 19 a viz Du.\nLun 17 a viz Du : Krog eo Luskad ar jiletennoù melen a-enep ar vuhez ker.\nLun 19 a viz Du : gant lez-engalv Roazhon eo degemeret an anv Fañch gant un ñ, abalamour ma c'haller kavout gerioù gant al lizherenn-se e galleg, emezo, hag int da reiñ skouerioù evel hini cañon a gaver e geriadurioù gallek Larousse pe Robert.\n26 a viz Du : 100 000 sinadur zo bet kaset da Philippe Grosvalet, prezidant Kuzul-departamant al Liger-Atlantel, evit goulenn ma vo ur vouezhiadeg en departamant-se da c'houzout e peseurt rannvro e fell d'an annezidi bevañ, Rannvro Breizh pe Broioù al Liger.\n17 a viz Kerzu : e bodadeg Kuzul-departamant al Liger-Atlantel ez a an darn vrasañ eus ar guzulierien a-du gant ar prezidant Grosvalet. Sevel a reont a-enep ur vouezhiadeg e-touez annezidi an departament a-fet adunvaniñ Breizh (30 kuzulier a-enep, 13 a-du, 15 neptu). Ha goulenn a reont digant ar gouarnamant aozañ ur referendom evit an dra-se, e rannvro Broioù al Liger.\nGarmennig Ihuellou, skrivagnerez vrezhonek\nKendal Breizh, stourmer breizhat, lazhet e Kurdistan\nAlain Gérard, politiker\nGwyn Griffiths, kazetenner ha skrivagner eus Kembre\nAnnick Lagadec, kazetennerez\nFrançoise Lermen, troerez, skrivagnerez\nRené Pétillon, treser\nSerj Plenier, kelenner brezhoneg\nAndreo ar Merser, embanner brezhonek\nYann Talbot, beleg\nAdtapet diwar « https://br.wikipedia.org/w/index.php?title=2018_e_Breizh&oldid=1883591 »\nKemmoù diwezhañ degaset d'ar bajenn-mañ d'an 21 Eos 2020, da 20:23.


Ur skipailh labourat e Brazil.\nAr management a zo penaos merañ ha kas war raok un aozadur, kenwerzhel alies, pe ul lodenn deus un aozadur, en doare efedusañ, o tispakañ hag oc'h ober gant an danvezioù zo (tud, arc'hant, benviji, korvoderioù dizanvezel), o lakaat e pleustr ur strategiezh evit tizhout palioù. Ur manager a vez graet eus un den a ra war-dro management.\nTalvezout a ra merañ pe mererezh an dud hag an traoù, en embregerezhioù peurliesañ met ivez er c'hevredigezhioù hep pal arc'hantus hag er melestradurezhioù foran. Sevel strategiezh an aozadur ha kenurzhiañ labour ar genlabourerien dre an danvezioù hegerz eo an obererezhioù pennañ. Daou du zo gant ar management eta : teknikel (ar gontouriezh analitek hag an hentennoù kontroll war ar merañ evit gwellekaat an danvezioù, dreist-holl) ha psikologel (lakaat an dud da gaout c'hoant da genlabourat). Disheñvel eo rol ar vanagerien hervez ment an aozadur : seul vrasoc'h eo eñ seul arbennikoc'h int, ha seul vihanoc'h seul ledanoc'h eo o c'hefridioù hag o roloù.\n2 Istor ar management\n3 Skolioù management\n« Management » a zo ur ger saoznek, kemeret deus an italianek maneggiare (ober war-dro, embregañ, dreist pep tra ur marc'h) o tont deus al latin manu agere («konduiñ dre an dorn»). Ar ger gallek mesnagement (diwezatoc'h ménagement) a levezono endro ster ar ger saoznek management er XVIIvet ha XVIIIvet kantved.\nAr wikipedia spagnolek a ra gant Gestión empresarial, mererezh an embregerezhioù, hag an hini portugalek Gestão comercial, mererezh genwerzhel.\nIstor ar management[kemmañ | kemmañ ar vammenn]\nPrederiañ a reas Adam Smith ha John Stuart Mill war ar produiñ hag implij an danvezioù en XIXvet klanved. E deroù an XXvet kantved e klaskas Stadunaniz sevel pennaennoù skiantel d'al labour, da skouer Frederick Winslow Taylor. E 1921 e voe krouet en SUA ar c'hentañ Master of Business Administration gant Skol-veur Kenwerzh Harvard. D'ar c'houlz-se e voed krog da implijout ar vredoniezh er management, evel Elton Mayo, hag ar sokiologiezh, evel Max Weber ; e-touez skiantoù verañ an armerzhour alaman e kaver mererezh ar c'hoskor, strategiezh an embregerezh, skiant an arc'hant pe ar marketing.\nPeter Drucker (1909-2005) a voe unan eus ar re gentañ da skrivañ levrioù management pleustrek.\nSkolioù management[kemmañ | kemmañ ar vammenn]\nStudiet e vez ar management e kalz skolioù a gelennadurezh uhel, skolioù-meur publik ha skolioù-kenwerzh prevez. E-touez ar re vrudetañ e c'haller mennegiñ an Harvard Business School diazezet e 1908 e Massachusetts. E Breizh ez eus skolioù uhel lec'h ma vez kelennet ar management : Ensavadur Merañ Roazhon (ur rann eus Skol-Veur Roazhon 1), ha teir skol uhel kenwerzh, Audencia Naoned krouet e 1900, Skol-Uhel Kenwerzh Roazhon krouet e 1990 ha Skol uhel kenwerzh Breizh krouet e 1962.\nDa welout : Skolioù kenwerzh e Breizh.\nAdtapet diwar « https://br.wikipedia.org/w/index.php?title=Management&oldid=1941974 »


Goulwena an Henaff e 2017\nGoulwena an Henaff e-kerzh nozvezh Breizh e 2014\nAnimatourez evit abadennoù brezhonek war France 3 ("Mouchig-dall", "Te ha Me", "Bali Breizh") eo Goulwena An Henaff, genidik eus Lokorn e 1978.\nAktourez eo bet ivez er sitcom "Ken Tuch'", ha kemeret he deus perzh evit sevel ar senario. Kinnig a ra ouzhpenn abadennoù dreist-ordinal, evel "Prizioù" France 3 ur wech an amzer.\nBrezhonegerez a-vihanik eo hag e-touez skolidi gentañ Diwan e oa. Bet eo bet en hentenn Diwan adal ar skol vihan betek an 3de klas dre ma ne oa ket eus ul lise Diwan c'hoazh d'ar mare-se ; kenderc'hel a reas ar skol en ul lise e Kemper.\nGoude-se, pa oa dedennet bras gant ar yezhoù, e tapas un aotreegezh war ar brezhoneg hag un DEUG war ar spagnoleg.\nBez' ez eus bet graet un diellfilm war pastezerezh e dud e Lokorn. Respontet he deus da c'houlennoù ar gasourez ha setu penaos he doa kejet gant Fañch Broudig, a oa e penn an abadennoù skinwel brezhonek war Frañs 3. Oadet 20 vloaz e oa pa'z eas dre e gemenn war hent ar c'hleweled. Lentikoa eo met dibab a reas boulc'hañ gant an hent-se evit chom hep kaout keuz..\nC'hoari a reas er sitcom Ken tuch' abaoe 2008 ivez.\nKenanimatourez ar "Cyber Fest-Noz" eo ivez.\nSklaer ez embann Goulwena an Henaff hiziv-an-deiz ez eo bet ar brezhoneg hag en deus roet lañs bras d'he hent ha d'he buhez micherel\nN'ouzer ket kalz traoù eus buhez prevez Goulwena an Henaff. D'an 8 a viz C'hwevrer 2013 e voe embannet el lec'hienn 7seizh e oa dougerez, ar pezh a lakaas Bernez Rouz da fuloriñ a-enep al lec'hienn..\nBali Breizh, 01/06/2014\n↑ 1,0 ha1,1 Goulwena, kasourez skinwel : casting e-kreiz pep tra\nAdtapet diwar « https://br.wikipedia.org/w/index.php?title=Goulwena_an_Henaff&oldid=1898664 »\nKemmoù diwezhañ degaset d'ar bajenn-mañ d'an 23 Meu 2021, da 15:51.


Pajenn:Marrec - Doctrin ar guir Gristen.djvu/297 - Wikimammenn\nPajenn:Marrec - Doctrin ar guir Gristen.djvu/297\nma sant en deus ezom d’en em reconcilia gant Doue. En effet, chom hep mont da goës nemet ur vech er bloas a zo en em exposi da ober ur goëssion-fall ha negligea hor silvidiguez… Da guenta, en em exposi da ober ur goëssion-fall : rac penos ober-mad un action pehini a rêr guen dibaut a vech ; penos caout sonch eus a guellies a bec’het, bergnet an eil var eguile epad queit amzer ; penos netaat en ur vech, un ty, ur jardin e pehini e lezer al loustoni, al louzou-fall da gresqui ha da c’hruc’hull epad ur bloas ? Cetu azé cousgoude un imach eus a gundu ar re ne fell dezo mont da goës nemet ur vech er bloas : evel-se, eleac’h effaci o fec’hejou dre ur goëssion-vâd, en em exposont, siouas ! da gresqui an niver anezo dre ur goëssion sacrilach.\nD’an eil, o chom ur bloas hep mont da goës e negligeomp hor silvidiguez : an ini a zant ez-eo dangerus e c’houli, ne chom quet ur bloas hep er pansi na sourcial anezan : penos e c’hallit-hu eta chom ur bloas hep coës ar pec’hejou-se pere ho talc’h clân-bras, pe en ur stad a varo dirac Doue ? An ini en deus meubl precius ne lez quet anezo etouez ar fanq nac al loustoni : perac eta lezel epad queit amzer hoc’h ene pehini-so quer-precius etouez ar fanq hac al loustoni eus ar pec’het ? Ne istim quet cals e vuez an ini a gousq a espres var bord ur precipiç-bras-bennac : er memes tra, ne istim quet cals ive e silvidiguez an ini a chom pell\nAdtapet diwar « https://br.wikisource.org/w/index.php?title=Pajenn:Marrec_-_Doctrin_ar_guir_Gristen.djvu/297&oldid=100125 »\nKemmoù diwezhañ degaset d'ar bajenn-mañ d'an 25 Meu 2017, da 23:15.


en em veuziñ - Wikeriadur\nen em veuziñ\nSavet diwar ar rannig-emober en em hag ar verb beuziñ\nen em veuziñ /Distagadur ?/ verb emober (displegadur)\nEn em lazhañ dre veuziñ\nNann ! en em veuzet eo o kouezhañ war he fenn er poull. — (Yann-Vari Perrot, E-tal ar poull, C'HOARIVA BREZHONEK, Pemp pezh-c'hoari berr, Skridoù Breizh, 1944, p. 53.)\n« [...]. Treboulet evel ma vo, e lezo goude-se an Enebour d'e ambroug, koulz lavarout gant an dorn, betek ribl ul lennig e-lec'h en em veuzo. » — (Langleiz, Romant ar Roue Arzhur/levrenn I : Marzhin, Al Liamm, 1975, p. 25.)\n− « [...]. Rak un dra imposubl d'ur Brezhon emaoc'h o klask reiñ din da grediñ : me a evfe da gentañ ar varrikennad sistr, hag en ur varrikenn c'houllo n'eo ket unan evit en em veuziñ. N'eo ket gwir ? » — (Jakez Riou, An Ti Satanazet, Skridoù Breizh, 1944, p. 93.)\ngalleg : se noyer (fr)\nAdtapet diwar « https://br.wiktionary.org/w/index.php?title=en_em_veuziñ&oldid=198771 »\nKemmoù diwezhañ degaset d'ar bajenn-mañ d'an 26 Mez 2015, da 15:20.


Unvaniezh Koad Kev - Wikipedia\nUnvaniezh Koad Kev\nPrezegenn da Lun Fask 2007 gant Unvaniezh Koad Kev e lec'h ar Groaz Ruz, e Skrigneg.\nKoun Lun Fask e Koad Kev, en enor d'ar vroadelourien vreton, e 2014. Poltred Pêr-Mari Lec'hvien zo war ziskouez.\nUnvaniezh Koad Kev zo ur gevredigezh kristen, broadelour ha divyezhek, krouet e 1951 gant Youenn Kraff.\nAozañ a ra lidoù e koun Yann-Vari Perrot ha merzherion Breizh da zeiz Lun Fask gant prezegennoù e-tal ar groaz a verk al lec'h ma voe drouklazhet Yann-Vari Perrot e Skrigneg - Ar Groaz Ruz he anv.  E-kichen al lidoù lik a-berzh ar gevredigezh e vez un oferenn da deir eur goude merenn ingal bep bloaz e chapel Koad-Kev e-men emañ douaret Yann-Vari Perrot. Marsel Blanchard a zeue ingal da lidañ an oferenn e brezhoneg betek 2012. Abaoe e vez un oferenn "FLB", da lavarout eo e galleg, latin hag e brezhoneg. E-pad an oferenn-se e vez pedet evit an holl Vrezhoned aet d'an Anaon hag o deus gouestlet un tamm eus o buhez evit ar Vro, war skouer ar pimpatrom anezho, Yann-Vari Perrot.\nYouenn Kraff a oa e penn ar gevredigezh betek diwezh ar bloavezhioù 90. Neuze e voe meret gant tud eus ar strollad politikel Adsav dre atebegezh Roland de La Morinière. Bep bloaz e vez prezegennoù gant broadelourion : Youenn Kraff, Marsel Blanchard, Loïc Kervoas, Youenn Caouissin, Yann Vallerie, Ronan Ar Gall pe Fabrig Coupechoux  o deus graet prezegennoù du-hont, endeo.\nPa oa gouest UKK da dolpañ ur c'hant bennak a dud da zeiz Lun Fask betek diwezh ar bloavezhioù 80, ne zeu nemet etre tregont ha hanter-kant bennak a dud abaoe ar bloavezhioù diwezhañ.\nGanet eo ar gevredigezh Mignoned Feiz ha Breizh gant izili eus UKK pa voe krog honnezh da vout meret gant tud eus ar strollad Adsav e penn-kentañ ar bloavezhioù 2000, pa nac'hent ar politikerezh er rentañ enor da Yann-Vari Perrot.\n↑ (fr) Breizh ma bro\n↑ (fr) (br) Breizh-Info\nAdtapet diwar « https://br.wikipedia.org/w/index.php?title=Unvaniezh_Koad_Kev&oldid=1853089 »


L'Épingle - Wikipedia\nL'Épingle zo un danevell c'hallek gant Guy de Maupassant e 1885.\nKentañ ma voe embannet a voe e Gil Blas d'an 13 a viz Eost 1885.\nGoude e voe adembannet en dastumad Monsieur Parent en 1886 e ti an embanner Paul Ollendorff.\nE 1979 e voe adembannet en eil levrenn Contes et Nouvelles, e Bibliothèque de la Pléiade an ti-embann Gallimard. .\nE 1988 e voe adembannet an dastumad Monsieur Parent er rumm Folio Classique. \nE ti ur Gall harluet, e wel an daneveller ur spilhenn-vlev stag ouzh ar voger. Ha d'an den douezhet e komz an ostiz eus e c'hlac'har a garantez.\nEmbannadur Gil Blas, 1885\nEmbannadur Paul Ollendorff, 1886.\n↑ Maupassant, Contes et Nouvelles, II, Notice de Louis Forestier (pp. 1509-1510), Éditions Gallimard, Bibliothèque de la Pléiade, 1979, (ISBN 978-2-07-010805-3)\n↑ Monsieur Parent (ISBN 978-2-07037-913-2)\nAdtapet diwar « https://br.wikipedia.org/w/index.php?title=L%27Épingle&oldid=1800872 »\nKemmoù diwezhañ degaset d'ar bajenn-mañ d'an 27 Gou 2018, da 07:44.


Dimezell - Wikipedia\nDimezell (distaget demezell pe damezell a-wechoù) a oa an titl roet da verc'h dizimez un aotrou, da lavarout eo un denjentil, ezel eus an noblañs, er Grennamzer.\nAr Briñsez hag an aerouant, livet gant Paolo Uccello, war-dro 1470.\n1 Stummoù hag implij gwechall\n2 Dimezelled un itron\n3 Kenavo d'an noblañs\n4 Implij ar ger hiziv\n5 Tabutoù diwar-benn implij ar ger "dimezell"\n6 An Dimezelled el lennegezh\n7 Arroudennoù eus testennoù gant "dimezell"\n8 Pennadoù kar dre o ster\nStummoù hag implij gwechallAozañ\nN'eus nemet ur stumm d'ar ger e brezhoneg, pa'z eus daou e galleg : demoiselle ha mademoiselle. Kavet e vez ar furmoù an 'nemezell (= an dimezell) ha ma 'nemezell (= ma dimezell) e rannyezh Bro-Gwened. (Frañsez Favereau, Geriadur ar brezhoneg a-vremañ, 1992).\nDiwar ar ger gallek damoiselle (aet da demoiselle e-kreiz ar XVIIvet kantved), deuet diwar al latin dominicella (mestrezig), e teu ar ger brezhonek.\nN'anavezer ket a furm c'hourel e brezhoneg, par d'ar ger gallek damoiseau er Grennamzer: neuze e veze ret ober gant troioù-lavar evel an aotrou bihan.\nDimezelled un itronAozañ\nKomz a reerivez eus dimezelled pa gomzer eus plac'hed a enor un itron. Fiziet e veze merc'hed yaouank an noblañs izel en itronezed uhel. Merc'hed a gompagnunezh e oant, uheloc'h o stad eget hini ar mitizhien: enne e veze fiziet labourioù enorus ha dereat evel gwriat pe nezañ.\nKenavo d'an noblañsAozañ\nPa'z eas statud an noblañs war izelaat e voe graet an titl-se ivez eus merc'hed ar vourc'hizien goude an Dispac'h gall.\nHiriv e reer an anv-se eus ur plac'h pe ur vaouez yaouank.\nImplij ar ger hizivAozañ\nGraet e vez gant ar ger dimezell evel titl er vuhez bemdez, evel ma vez graet gant aotrou hag itron. Da verc'hed zo e plij, dre ma kav dezho o yaouanka, da re all e tisplij peogwir e kav dezho e c'hall o diskouez evel preizhoù d'ar verc'hetaerien. Da neuze e c'houlennont e vije graet gant itron outo.\nStag eo implij ar ger\nouzh anvioù titloù all: aotrou, itron, titloù tad ha mamm an dimezell,\nouzh anv tad an dimezell, e-skoaz betek dibenn an XXvet kantved e oa stag anv an itron ouzh hini an aotrou,\nouzh ar yaouankiz\nur statud kevredigezhel a-raok mare ar briedelezh, pe er-maez anezhi. Dre astenn-ster e c'hall bezañ ne vern pe blac'h dizimez.\nA-wechoù ne vez gant ar ger nemet unan eus ar sterioù-se, alies e vez an holl war un dro.\nAbaoe dibenn an XXvet kantved, gant distrishaat an doareoù-bevañ, e kav da lod, e meteier zo, abalamour d'an dave graet d'ar statud dispredet en ur gevredigezh ha n'eo ket ken uhel-se talvoudegezh ar briedelezh enni ken, ez eo ur ger da argas. Dre ma n'eo ket nec'het an darn vrasañ eus an implijerien gant liammañ ar ger ouzh un ideologiezh e vez dalc'het d'ar ger er yezh pemdez evel merk a gourtezi.\nTabutoù diwar-benn implij ar ger "dimezell"Aozañ\nHervez studioù 'zo e tenn an diforc'h yezh-se d'ar fed ma oa disheñvel-krenn statud ur vaouez er gevredigezh betek an XIXvet kantved en darn vrasañ eus broioù Europa ar C'hornôg hag hiziv c'hoazh e meur a lec'h dre ar bed, hervez ma ne oa ket dimezet c'hoazh (m'en deveze an holl gwirioù warni he zad pe he breudeur dre lezenn) pe dimezet (m'en deveze dre lezenn an holl gwirioù warni he gwaz).\nAn Dimezelled el lennegezhAozañ\nMuioc'h e vez anv eus dimezelled eget eus plac'hed a renk izel e lennegezh ar Grennamzer hag an Azginivelezh, ha betek amzervezh ar romantelezh. Ma klaske alies troubadourien sac'hañ evezh un itron ez eas deur ar varzhed davet an dimezelled pa voe kadarnaet pouez an briedelezh hervez reolennoù ar relijion gristen.\nSaveteiñ un dimezell eus an dañjer a zo ur steuenn bet implijet kalz el lennegezh, evel e Damsel in distress (dimezell en enkrez), gant P. G. Wodehouse. Gwelout ar pennad dimezell en enkrez.\nE gwirionez e kaver ar framm lennegel-se a-hed an istor al lennegezh, brezel Troia pe romantoù marc'hegeien ar Grennamzer, al lennegezh kourtezi, gant priñsezed (an dimezelled kentañ) hag erevent.\nDamheñvel eo ar steuenn e meur a film, evel King Kong.\nArroudennoù eus testennoù gant "dimezell"Aozañ\nE penn kentañ gwerz An daou vreur, e-barzh Gwerziou Breiz Izel (levrenn gentañ, pajenn 196) gant Fañch an Uhel e kaver kement-mañ:\nMar an me d’an arme ‘vel ma dlean monet,\nPelec’h ‘lakain-me ma fried da viret?\nDigaset-hi d’am zi ma breurig mar karet,\nM’he lakaio er gambr, gant ma dimezelled,\nEn ur ganaouenn gant ar vreudeur Morvan e klever:\n...Boñsoar dit-te, ma breur\nBoñsoar dit-te laran\nPelec'h 'mañ ma dousig berjelenn\nAm oa leusket amañ?\nO 'mañ du-se 'barzh ar gambr/\nGant ma dimezelled\nAmañ e weler ur skouer eus ar sterioù "plac'h dizimez" ha hini ar plac'h a gompagnunezh chomet bev e kanaouennoù-pobl.\nE-barzh Sainte Tryphine et le Roi Arthur e lavar Trifina : Ma demezell a gambr, tostait, deut amañ\nKement-se adarre zo un testeni eus ar plac'h a gompagnunezh.\ngwreg, pried, itron\nUn dimezell a vez graet ivez ouzh an nadoz-aer\nDimezelled a vez graet eus ar grilhed-traezh er Vro-Vigoudenn\nAdtapet diwar « https://br.wikipedia.org/w/index.php?title=Dimezell&oldid=1849347 »


Pajenn:Sales - Introduction d’ar Vuez devot.djvu/250 - Wikimammenn\nPajenn:Sales - Introduction d’ar Vuez devot.djvu/250\nRancontret hoc’h eus-hi hep e c’hlasq hac hep poan ; briataït-hi eta evel ar vignones guer da Jesus-Christ pehini a so bet ganet, en deveus bet bevet hac a so bet maro gant ar baourentez pehini e bet e vagueres epad e vuez.\nHo paourentez, Philotee, e deveus diou brivileich vras, dre voyen pere e c’hell ober deoc’h meritout cals. Ar guenta eo na de quet erruet gueneoc’h dre ho choas hoc’h-unan, mæs dre ar volontez hepquen a Zoue pehini en deveus ho creat paour, hep e deffe contribuet ho volontez hoc’h-unan en dra-se ; hac ar pez a recevomp puramant dre ar volontez a Zoue a so agreaploc’h dezàn bepret ; nemet en receffimp a galon vad hac abalamour d’e volontez santel : eleac’h ma zeus nebeutoc’h eus hor perz-ny, ez eus muioc’h a berz Doue. Oc’h accepti puramant ha simplamant ar volontez a Zoue, e rentomp meurbet pur hac agreabl dirazàn hor souffranç. An eil brivileich eus ar baourentez-se eo ma ze ur baourentez pehini a so paour gant guirionez. Ur baourentez meulet, cherisset, istimet, sicouret hac asistet, evel ma zeo hini ar re pere a renonç d’ar bed, a so en ur fæçon bennâc pinvidic, da viana ne de quet toutafæt paour. Mæs ur baourentez dispriget, rebutet, rebechet hac abandonet, honnez a so paour gant guirionez ; hac an seurt paourentez-se peurvuia eo hini\nAdtapet diwar « https://br.wikisource.org/w/index.php?title=Pajenn:Sales_-_Introduction_d’ar_Vuez_devot.djvu/250&oldid=102596 »\nKemmoù diwezhañ degaset d'ar bajenn-mañ d'an 4 Mez 2017, da 00:26.


Georges Jacques Danton, lesanvet d'Anton , ganet d'ar 26 a viz Here 1759 en Arcis-sur-Aube hag aet da Anaon d'ar 5 a viz Ebrel 1794 (16 germinal bloavezh II) e Pariz, a oa un alvokad e kuzul ar Roue hag ur politikour gall, ministr ar justis. Danton a oa unan eus pennoù bras an Dispac'h Gall, evel Mirabeau. An daou zen a oa prezegerien dispar gant ur spered bouilh, met Danton a oa ivez un den a blije dezhañ bevañ diroll (enebourien ar Reveulzi a rae eus outañ « Mirabeau ar wazh-dour »). E-tal Danton e vez Robespierre hag en doa eñ ur vuhez enep a-grenn diouzh e hini. Danton eo hag a oa bet paotr ar « Vammvro en arvar » pa oa bet aloubet Bro-C'hall e-kerzh aloubadenn Eost 1792. Deuet e oa a-benn da unvaniñ darn eus ar reveulzierien a-enep an alouber en ur implij an holl daoreoù posubl : embann a rae e oa "Ret [eo] deomp kaout herbed, herbed c'hoazh, herbed bepred, ha Bro-C'hall a vezo savetaet" evit trec'hiñ an enebour. Dre pleustrelouriezh, e oa kroget er memes koulz da glask ar peoc'h gant enebourien ar vro dre emglevioù kuzh.\nAdtapet diwar « https://br.wikipedia.org/w/index.php?title=Georges_Danton&oldid=1895784 »\nDernière modification le 19 C'hwe 2021, à 14:00\nKemmoù diwezhañ degaset d'ar bajenn-mañ d'an 19 C'hwe 2021, da 14:00.


Trede quevren - Ar seitecvet Chabistr - Wikimammenn\nTrede quevren - Ar seitecvet Chabistr\nYouen-Yan-Lois Derrien, 1779-1792 (?) (p. 240-243)\n◄ Ar c’huezecvet Chabistr. Evit pratica ar binvidiguez a speret e creis ar baourentez reel Ar seitecvet Chabistr. Var ar mignonaich pe ar garantez, ha da guenta var an hini a so droug ha libertin An trivec’hvet Chabistr, Var an amourousdet ►\nVar ar mignounaich pe ar garantez, ha da guenta var an hini a so droug ha libertin.\nAR Garantez a zalc’h ar renq guenta etre ar passionou hac an inclinationou eus an ene : ar Roue eo eus a oll mouvamanchou ar galon ; ar rest oll a laca da drei ountàn, hac hon rent hènvel ouz ar pez a gar. Liquit evez mad eta, va Philoree, n’ho pe ur garantez fall, rac neuse-souden e veac’h fall hoc’h-unan. An amitie, pe mar de guell gueneoc’h, ar vignonaich eo an dangerussa carantez a so tout, abalamour ar garanteziou-all a ell beza hep communication hac hep familiarite ebet ; mæs ar vignounaich o veza fountet antieramant var ar gommunication hac ar familiarite, ne aller casi jamæs e c’haout gant un den anez beza participant en e galiteou hac en e inclinationou.\nPeb seurt carantez ne de quet mignounaich, rac caret a aller hep beza caret, ha neuse ez eus carantez, hoguen non pas mignounaich, dre ma zeo ar mignounaich ur garantez mutuel a bep costez, ha ma na de mutuel a bep costez, ne de quet mignounaich eo : ha ne de quet aoualc’h e ve mutuel a bep costez, mæs ret e ouzpen e teue ar re pere en em gar a bep costez, da anaout ervat en em gueron t; rac ma n’en enevont, ur garantez vezo o devezo ha non pas ur vignounaich. Ret e ve c’hoaz entrezo ur gommunication hac ur familiarite bennâc, pe var hini e ve fontet ar vignounaich ; diouz an seurt communication a vezo, e vezo ivez ar vignounaich ; ha diouz ma zeo ar mad a gommunico an eil gant eguile [e] vezo ivez ar gommunication : mar de ur mad faus ha vean, ar vignounaich a so faus ha vean : mar deo ur guir mad, ar vignounaich a so ive guirion, ha sul excellantoc’h vezo ar mad, sul exellantoc’h vezo ar vignounaich : rac evel ma zeo excellantoc’h ar mel, pa vez destumet eus a veleun ar fleuraichou ar re zilicata, evelse ar garantez pa vez fontet var ur gommunication an dilicata hac an excellanta, eo ivez an excellanta : hac evel ma zeus mel en Heraclee de Ponte, pehini a so binimus hac a ra da nep a zebr anezàn coll e jugeamant, abala-mour ma ze destumet divar lousaouen an aconit, peveus a hini ez eus abondanç er vro-se : evelse ar vignounaich fontet var ar gommunication eus a ur mad faus ha vicius, a so toutafæt ive faus hac ur goal vignounaich.\nAr gommunication eus a blijadurezou ar c’hic a so un inclination mutuel eus an eil costez hac eguile hac un attaich brutal, pehini ne ell quet douguen an hano a vignounaich hac a garantez, quen nebeut ha ma c’hell an inclination o deveus an esen hac ar c’heseq d’an hevelep plijadurezou-se : ha ma na ve quen commumcation na quen familiarite er briedelez nemet an hini brutal-se, ne ve mignounaich na carantez ebet en-hi quen nebeut ; mæs evel ma zeus en-hi ouzpen hounnez ur gommunication a vuez, a sourci, a vadou, a affection hac eus a ur fidelite ferm pehini en deveus an eil pried d’eguile, abalamour da-se ar vignounaich eus ar briedelez a so ur guir vignounaich hac ur garantez santel. Ar vignounaich pehini a so fountet var ar gommunication eus a blijadurezou ar c’hic a so toutafæt gros hac indin eus an hano a vignounaich : evel ivez an hini a so fountet var certen vertuziou volaich ha vean, abalamour ma tepand ivez ar vertuziou-se diouz ar c’hic. Guervell a ran plijadurezou ar c’hic ar re pere en em stag da guenta ha principalamant ouz ar pemp squiant natural, evel ma zeo ar blijadur o velet ar guenet, o clevet ur vouez douç, o touich ouz ar pez a so agreabl d’ar c’hic, hac an seurt plijadurezou-se. Vertuziou volaich ha vean ec’halvan certen habiliteou ha caliteou vean galvet gant ar sperejou sempl vertuziou ha perfectionou.\nSelaouit an darn-vuia eus ar merc’het hac eus an dud yaouanc o coms, n’o devezo damant ebet evit lavaret : hen-a-hen en deveus cals a vertuz hac a berfection, rac excellant e c’hoar dançal ha choari a bep seurt c’hoariou manifiq, en em visq propr, admirabl e can, ur min mad hac ur fæçon agreabl en deveus, un den cre hac un den courachus eo : hac an dud libertin a dremen evit ar re vertuzussa entrezo ar re pere eo ar boufounerien vrassa. Evel ma c’happarchant quemense oll eta ouz ar c’hic hac ouz ar santi-manchou exterieur, ar vignounaich ive pehini a so fountet var an seurt perfectionou-se, a so galvet sansuel, vean, volaich ha friol, hac a verit quent an hano a follentez eguet a garantez.\nMignounaich an dud yaouanc eo a gustum en em staga ouz ar gouantis hac ouz an dereadurez eus ar visaich, ouz ar bleo friset, ouz an-aoulagat, ouz an habillamanr, ouz ar min resolu, ouz an discoursou hac ar babillerez ; mignounaich dîn eus a oat an amourouset, pere n’o deveus c’hoaz quen vertuz nemet ur vertuz c’huezet hac orgouillus, na quen jugeamant nemet ur jugeamant diouanet ha bourjounet : evelse ivez an seurt mignounaichou ha caranteziou-se a dremen timad hac a zeu da deuzi evel an erc’h ouz an heaul.\nAdtapet diwar « https://br.wikisource.org/w/index.php?title=Trede_quevren_-_Ar_seitecvet_Chabistr&oldid=127314 »\nKemmoù diwezhañ degaset d'ar bajenn-mañ d'an 9 Eos 2018, da 13:41.


Felix von Luschan e 1907\nFelix Ritter von Luschan, ganet d'an 11 a viz Eost 1854 e Hollabrunn (Aostria-Izel) ha marvet d'ar 7 a viz C'hwevrer 1924 e Berlin (Alamagn), a oa ur mezeg aostrian hag a droas da zenoniour, da ergerzhour, da henoniour ha da tudour.\nMirdi an Dudoniezh Berlin (1900)\n2.1 Studiadennoù kentañ\n2.2 Furchadennoù e Zincirli\n2.3 Studiadennoù en Afrika\n3.1 Teknikoù arnevez\n4 Labourioù embannet\nBugel kentañ Maximilian Ritter von Luschan (1821-1883), alvokad e lez Aostria, ha Christine Hochneder (1833-1879=, ur Vrazilianez a orin tirolian, e oa Felix von Luschan. Eus kêr Lužan e Bosnia e teu anv an tiegezh, a oa staliet eno betek Emgann Kosovo e 1389 kent dilojañ da Ljubljana. E 1858 ez eas ar familh Luschan da Wien da vevañ. Ur breur, Oskar, en devoe Felix e Wien.\nLiammoù start a oa etre ar familh Luschan ha an douarour Ferdinand von Hochstetter ; dre al liammoù-se e reas F. von Luschan anaoudegezh gant enklaskerien europat – ha gant merc'h an douarour, bet ganet e 1864.\nAdalek 1871 e studias F. von Luschan ar vezegiezh e skol-veur Wien. Daou vloaz war-lerc'h e voe kontour Kevredigezh an Denoniezh e Wien, ha prientiñ a reas an dastumadegoù evit an Diskouezadeg Hollvedel a voe dalc'het en Aostria-Hungaria e 1873 ; e 1874 e voe diskouezer evit kador ar vevedouriezh er Skol-veur, ha mirour Kevredigezh an Denoniezh. E 1878, d'an oad a 24 bloaz, e voe doktor war ar vezegiezh.\nEn hevelep bloavezh ha betek 1879 e voe pennvezeg lu Aostria-Hungaria e Bosnia.\nA-c'houde marv e vamm e 1879 ha hini e dad e 1883 e fellas da F. von Luschan kuitaat Wien.\nGoude e amzer-soudard e studias an henoniezh hag an denoniezh er Balkanioù, hag e 1880-1882 e labouras en ospital Wien ma voe surjian ha bredvezeg. E-keit-se e reas furchadennoù henoniezh e Dalmatia hag e Montenegro.\nE 1882 e voe testeniekaet e Skol-veur Wien war an denoniezh hag an dudouriezh. Bloaz goude e kemeras perzh en un ergerzhadeg e Turkia gant Karol Lanckoroński hag en ergerzhadeg an Aostrianed e Turkia hag e Siria.\nE 1885 e voe Felix von Luschan besrener Mirdi roueel an Dudoniezh e Berlin, ma voe rener rann Afrika hag Okeania adalek 1904 betek 1910.\nD'an 22 a viz Gouere 1885 e timezas gant Emma von Hochstetter, hag a c'houblad a yeas da Verlin da chom.\nE 1888 e voe Felix von Luschan doktor war ar brederouriezh e Munchen ha kelenner war an dudoniezh e Skol-veur Berlin.\nE 1888 ha 1890 e kemeras perzh en ergerzhadegoù Karl Humann e Zincirli (Turkia), ma renas ergerzhadegoù all e 1891, 1894 ha 1902.\nE 1905 e voe pedet F. von Luschan hag e wreg gant ar British Science Association e Suafrika.\nAdalek 1909 betek e leve e 1922 e voe kelenner war an denoniezh e Berlin.\nE 1913 ez eas ar c'houblad da Aostralia, ma klevjont keloù eus tarzhadenn ar Brezel-bed kentañ en Europa ; dibab a rejont chom hep distreiñ d'o bro ha treiñ war-du stadoù-Unanet Amerika, a oa neptu d'ar mare.\nE 1923, hag eñ klañv-bras dija, e kemeras perzh en e emvod diwezhañ e Kevredigezh Berlin evit an Denoniezh, an Dudoniezh hag ar Ragistor. Ur veaj a reas en Egipt en hevelep bloavezh, kent mervel e Berlin d'ar 7 a viz C'hwevrer 1924.\nKrennbennegezh ha hirbennegezh\nF. von Luschan, 1889\nE 1871, hag eñ o kregiñ gant ar Skol-veur, ez embannas Felix von Luschan e studiadennoù denoniel ha henoniel kentañ ; ar glopennouriezh e oa an dodenn bennañ anezho, da lavaret eo framm ha mentoù klopenn mab-den. E 1872 ez embannas e bennnadoù skiantel kentañ dre Kevredigezh Denoniel Wien.\nPa oa o labourat e Bosnia (1879) e tastumas traezoù tudouriel, e voe stummet war an aozañ furchadennoù hennoniezh, e vuzulias korfoù hag e teskas arabeg, galleg ha saozneg. E 1882 e kemeras perzh en ergerzhadeg a brenas heroon Gjölbaschi-Trysa e Likia (e proviñs Antalya Turkia a-vremañ) evit Aostria.\nFurchadennoù e ZincirliAozañ\nE Zincirli (proviñs Gaziantep e Turkia) e voe F. von Luschan rener ur furchadeg e dismantroù ar gêr hitit Sam'al, tost da harzoù Siria, a oa bet dizoloet gant an Aostrianed e 1883. Brudet er bed a-bezh e voe F. von Luschan pa embannas disoc'hoù ar furchadennoù e 1893, abalamour m'en devoa prouet e oa Sam'al kêr-benn ur rouantelezh hitit etre 1200 ha 709 kent hon amzer.\nDre zielfenniñ kavadennoù henoniel, korfadurel, sevenadurel ha yezhoniel ar furchadeg-se e c'hallas F. von Luschan prouiñ e oa bet pobladoù armenian en Anatolia kent donedigezh an Henc'hresianed. Goude bezañ studiet klopennoù e c'houlakaas donedigezh poblañsoù eus India an Norzh, ar Romed.\nStudiadennoù en AfrikaAozañ\nE Suafrika (1905) e reas F. von Luschan enrolladennoù fonografek, ha pa oa rener rann Afrika e Mirdi roueel an Dudoniezh e Berlin e tiorroas dastumadeg afrikan ar mirdi dre enporzhiañ pezhioù arzel ivor hag arem eus Dahomey. « Hendraoù Dahomey » a droas da zastumadeg vrasañ ar mirdi, ha Felix von Luschan e voe an den kentañ ouzh o deskrivañ hag o anavezout evel pezhioù arzel gwirion, a lakae a-live gant re Europa ha dreisto evit ul lodenn anezho.\nKartenn livioù kroc'hen mab-den\ngant Felix von Luschan (1927)\nUnan eus korfadurourien bennañ eo Felix von Luschan hiziv an deiz c'hoazh.\nLuc'hskeudennoù ar studiadennoù likian a embannas e 1889 zo lakaet c'hoazh e-touez ar re wellañ a zo bet graet war tachenn an denoniezh.\nF. von Luschan e voe ar skiantour kentañ oc'h ober gant ur sonenroller hezoug evit dastum komzoù ha kanaouennoù.\nE lodenn gentañ an XXvet kantved e voe embannet « skeul Von Luschan » livioù kroc'hen mab-den.\nA-enep mennozhioù an nazied a enebe « gouenn » an Arianed ouzh « gouenn » ar Yuzevien e savas Felix von Luschan er bloavezhioù 1920. Diskouez a reas, dre ar yezhoniezh hag ar gorfadurezh, e oa tost ar Yuzevien d'an Armenianed ha da bobloù Persia. A-enep un urzhaz etre ar pobladoù e savas ivez.\nDiskar a reas enepyuzevegezh an nazied, hogen ne gredas ket en ur Stad yuzev e Palestina, pa soñje dezhañ e oa re baour ar vro evit Europiz, ha dic'hallus lakaat peoc'h etre ar Yuzevien hag an Arabed.\nDaoust da gement-se e vez brudet fall hêrezh Felix von Luschan en abeg da implij e labourioù gant an nazied.\nGwelit Österreichisches Biographisches Lexikon (de)\n↑ Un titl a enor e oa Ritter, alamaneg evit "marc'heg", betek ma voe berzet an noblañs e 1919 ; deuet eo da vezañ un tamm eus anv ofisiel an tiegezh : « Ritter Felix von Luschan » e oa kent 1919, « Felix Ritter von Luschan » da c'houde.\n↑ 2,0 2,1 2,2 2,3 2,4 2,5 ha2,6 Peter Ruggendorfer, Felix von Luschan (1854-1924): Leben und Wirken eines Universalgelehrten, Boehlau Verlag, 2009, ISBN 978-3-205-78146-2 (de)\n↑ Bez un haroz pe un harozez henc'hresian eo un ἡρῷον heroon.\n↑ Otto Benndorf, Das Heroon von Gjölbaschi-Trysa, A. Holzhausen, Wien, 1889, ASIN B001CFZW10 (de)\n↑ Gert A. Zischka, Allgemeines Gelehrten-Lexikon, Kröner Verlag, Stuttgart, 1961 (de)\n↑ Felix von Luschan, Völker Rassen Sprachen, Welt, Berlin, 1922 (de)\nAdtapet diwar « https://br.wikipedia.org/w/index.php?title=Felix_von_Luschan&oldid=1867313 »\nDernière modification le 6 Meu 2020, à 13:50\nKemmoù diwezhañ degaset d'ar bajenn-mañ d'an 6 Meu 2020, da 13:50.


Oberour(ien) : TREMAYNE Peter ; MAHE Jean-Michel (Troet gant) ; MAZE Steven (Golo gant)\nKot : LBR.3(TRE) - Doc n° : 12512\n2010 - 415 pajenn\nTitl orin : The Dove of Death. Headline Publishing Group, London 2009.\nE-barzh/Staget : Rakskrid ; Meneger an oberennoù ; Notenn(où)\nPriz : 17 euro\nPeter Tremayne - anv-pluenn Peter Berresford Ellis - zo krouer tudenn vrudet C'hoar Fidelma a Gashel, al leanez detektiv. Ouzhpenn reiñ diduamant, e romantoù a zegas d'al lenner anaoudegezhioù prizius a-zivout istor ha sevenadur Iwerzhon - hag ar broioù keltiek all - er seizhvet kantved g.HS. (Hervez an diverradenn war gein al levr.)\nDeskriverioù : Bed Keltiek / Iwerzhon / Breizh-Veur / 7vet kantved / Breizh / Gourenez Ruiz / Sarzhav / Sister Fidelma from Kildare / Relijion / Muntr / Enklask torfedus\nKot Dewey : 891.683(TRE)


Artemisia (Rembrandt) - Wikipedia\nUr pennad Artemisia zo ivez.\nArtemisia o resev ludu Mausolos (anavezet ivez evel Sofonisba o resev ar gibad kontammet) zo ul livadur gant Rembrandt Harmenszoon van Rijn hag a zo war ziskouez e Mirdi ar Prado e Madrid, e Spagn. Sinet eo "REMBRANDT F: 1634".\nN'eo ket gwall fraezh petra eo sujed an daolenn. Ar vaouez a weler a c'hall bezañ pe Sofonisba pe Artemisia, pe ur rouanez bennak en abeg d'he braverioù, a zo o resev ur gib digant ur vatezh. Mard eo Artemisia eo ludu he fried eo a zo er gib, mard eo Sofonisba eo kontamm.\nTud zo a soñj gante e c'hallfe ivez bezañ Judit e banvez Holofern.\nSoñjal a reer eo Saskia, gwreg Rembrandt, eo ar vaouez poltredet.\nAdtapet diwar « https://br.wikipedia.org/w/index.php?title=Artemisia_(Rembrandt)&oldid=1850812 »


Aetius - Wikipedia\nAetius, pe Flavius Aetius, bet ganet war-dro 395 e Durostorum (hiziv Silistra, e Bulgaria) hag aet da Anaon (muntret) d'an 21 a viz Gwengolo 454, a oa senedour roman ha pennjeneral arme en Impalaeriezh roman ar C'hornôg dindan an impalaer Valentinianus III (425-455).\nDivdaolenn Aetius (diasur eo).\nDa zen-gouestl e oa bet kaset da-douez ar Huned, ma teuas da vout mignon da Attila.\nSevel a ra Aetius a-du gant Johannes (423 / 425).\nTri deiz goude marv Johannes (e miz Mae 425), Aetius en em gav en Italia gant 60 000 Hun, evit difenn Johannes. Mes dre ma oa marv Johannes (lazhet war urzh Galla Placidia), e rankas kompeziñ gant houmañ, hag e lakaas an Huned da vont en-dro, goude bet paeet.\nGalla Placidia, o kompren eo gwelloc'h kaout Aetius a-du ganti, a savas anezhañ da gont.\nAetius a zo bet koñsul peder gwech ː\n- e 432, evit ar C'hornôg, da heul Valerius (hemañ evit ar Reter)\n- e 437, evit ar C'hornôg, da heul Flavius Sigisvultus (hemañ evit ar Reter)\n- e 446, da heul Symmachus, o-daou evit ar C'hornôg.\n- e 454, da heul Studius, o-daou evit ar Reter.\nGoude marv Galla Placidia, mamm an impalaer Valentinanus III, d'ar 27 a viz Du 450, hag hemañ hep mab, Aetius a ginnigas neuze dezhañ dimeziñ e vab Gaudentius da Eudocia, merc'h henañ Valentinianus, oadet a 12 vloaz.\nAttila aet da ober brezel ouzh an impalaeriezh roman, e 451, Aetius a savas un arme a-enep Attila. An arme-se a oa enni Romaned, Wizigoted, Burgonded, Franked, Saksoned, Armorikaned (Galianed-ha-Romaned etre ar stêr Liger ha Mor Breizh). Trec'h e voe Aetius war Attila en Emgann Chalons, e fin Mezheven pe digor miz Here 451.\nDiwar se, Valentinianus a gemeras disfiz diouzh Aetius ha c'hoant hemañ da gemer ar galloud warnañ. D'an 21 a viz Gwengolo 454, Valentinianus a c'halvas Aetius da zont da Roma en e balez. Drouk-ruz ennañ, Valentinianus a lakaas lazhañ Aetius, pe a lazhas anezhañ e-unan.\nWar-lerc'h Aetius e voe renet an Impalaeriezh gant Ricimer, a orin suev ha vizigot, hag ar Burgond.\nAn istorour Georges Bordonove en deus skrivet diwar-benn Aetius ː "Il avait pourtant commencé sa carrière comme un aventurier sans scrupules" ("Kroget en devoa koulskoude e vuhez evel un den diskorpul" An istorour Maurice Bouvier-Ajam a skriv ː "On peut soupçonner fortement Flavius Aetius d'avoir toujours envié la pourpre impériale". "Gallout a reer soñjal kreñv en devoa bet c'hoant Flavius Aetius da gemer dilhad limestra an impalaeriezh"\n↑ Georges Bordonove : Les rois qui ont fait la France. Clovis et les Mérovingiens. Pygmalion. 1988. p. 35\n↑ François Zosso & Christian Zingg, p. 189\n↑ Georges Bordonove. p. 35\n↑ Maurice Bouvier-Ajam : Attila. Librairie Jules Tallandier. 1982\nAdtapet diwar « https://br.wikipedia.org/w/index.php?title=Aetius&oldid=1971905 »


Pajenn:Marigo - Abrege eus an Aviel.djvu/301 - Wikimammenn\nPajenn:Marigo - Abrege eus an Aviel.djvu/301\nnit. Hent an Eê a so enq ha stris. An hent ledan a gondu d’ar precipiç, d’ar berdition, d’an Ifern.\n2 P. Pelec’h ema oùme-me ? Quemer a ràn me an hent mad ? N’en em gontraignàn e netra, heulia a ràn ma inclinationou, ne fell din souffr netra, ne garàn ha ne glascàn nemet ma flijadur : dibaut gueich e songeàn e Doue hac en eternite ; beva a ràn quel lesirec evel pa ne ranquen ober netra evit en em savetei. Hac hennes eo an hent stris ? N’ef èn quet an hent ledan, hent ar bed, hent ar re libertin ? N’en em dromplàn me quet, mar songeàn ober va silvidiguez o veva evel ma ràn ? Petra am eus-me grêt bete vremàn evit Doue ? Petra am eus-me grêt evit silvidiguez va ene ? Petra am eus-me grêt hac a verit ur recompans hac ur gurunen eternel ? Ne ràn netra, pe casi netra evit gounit ar Barados, hac ober a ràn cals a draou pere a verit an Ifern.\n3 P. Un dra sclaer eo n’emaoùn quet en hent mad ; mar continuàn, ne deus quet a Varados evidon : collet oùn da virviquen, ma ne cenchàn a vues. Ret eo din eta quitaat ar vuez libertin-ze am eus conduet bete vremàn ; ret eo din trec’hi va humor, mortifia ma inclinationou, ha renonç da guement tra em ampeich da ober va silvidiguez.\nO va Doue, grit din querzet en hent stris pehini a gundu d’an Eê ; roït din ar gou-\nAdtapet diwar « https://br.wikisource.org/w/index.php?title=Pajenn:Marigo_-_Abrege_eus_an_Aviel.djvu/301&oldid=94741 »\nKemmoù diwezhañ degaset d'ar bajenn-mañ d'an 5 Du 2016, da 16:13.


Trefin : ar vilin gozh\nTrefin zo ur gêriadenn eus Kembre, e gwalarn Sir Benfro. Emañ hanter-hent etre Tyddewi hag Abergwaun, e Park Broadel Arvor Penfro, ha tremen a ra Gwenodenn Arvor Sir Benfro hebiou ar gêriadenn.\nBrudet eo ar gêriadenn abalamour d'ur varzhoneg gant ar barzh kembraek William Crwys Williams, Melin Trefin, diwar-benn ur vilin gozh ma ne vez ket malet gwinizh ken met a vez "malet" he-unan gant an amzer.\nE Trefin e c'hoarvezas unan eus stourmoù kentañ Cymdeithas yr Iaith Gymraeg e 1964 a-enep stummoù saoznekaet an anvioù-lec'h : "Trevine" a veze skrivet war ar panelloù en amzer-se. Bremañ ne vez implijet nemet ar stumm "Trefin" gant an holl, e saozneg koulz hag e kembraeg.\nAdtapet diwar « https://br.wikipedia.org/w/index.php?title=Trefin&oldid=1649538 »\nKemmoù diwezhañ degaset d'ar bajenn-mañ d'an 20 Mez 2015, da 10:13.


E kevredigezh ar XXIañ kantved e weler ar Vennonidi evel ur strollad relijiel gant izili a-bep seurt orin hepken, pe evel ur rummad etnek ha relijiel war un dro. Dael zo e-touez ar Vennonidi o-unan war ar c'hraf-mañ.\nKumuniezhioù start zo en ur 87 bro bennak war ar c'hwec'h kevandir, pe strewet e-touez annezidi ar broioù-se. Bez' ez eus trevadennoù Mennonidi alamaneger en Arc'hantina, Belize, Bolivia, Brazil, Mec'hiko, Uruguay ha Paraguay. Diskennidi strolladoù Mennonidi alamaneger a orin eus ur vro a zo bremañ en Ukraina int peurliesañ.\nAdtapet diwar « https://br.wikipedia.org/w/index.php?title=Mennonidi&oldid=1975453 »


tabouret pliant pas cher – snowify.me\nBy snowify on Thursday, December 14, 2017\ntabouret pliant pas cher gallery of ikea chaises bar pas cher strasbourg carton incroyable tabouret bois ikea industriel maison du monde scandinave ikea chaises bar with tabouret de tabouret haut plia.\ntabouret pliant pas cher tabouret pliant pas cher latest dco tabouret de bar qualite saint etienne petite stupefiant tabouret pliant tabouret haut pliable pas cher.\ntabouret pliant pas cher chaise tabouret pliant pas cher ikea.\ntabouret pliant pas cher free tabouret snack ikea cheap dcoration tabouret snack pas cher argenteuil jardin soufflant tabouret industriel jaune ikea tabouret snack ikea with ikea tabouret de bar plian.\ntabouret pliant pas cher stunning tabouret pliant noir with tabouret pliant but tabouret de bar pliable pas chere.\ntabouret pliant pas cher tabouret bar design bois great stunning tabouret de cuisine design sous phenomenal tabouret pliant bois haut tabouret de bar pliable pas cher.\ntabouret pliant pas cher en tabouret pliant pas cher ikea.\ntabouret pliant pas cher fabulous ikea tabouret de bar en bois frivnow with tabouret pliable ikea tabouret bar pliant pas cher.\ntabouret pliant pas cher tabouret pliant pas cher tabouret de bar beige asnieres sur seine chaise inoui tabouret industriel de tabouret pliant pas cher ikea.\ntabouret pliant pas cher wonderful tabouret de bar castorama with tabouret castorama tabouret pliant pas cher gifi.\ntabouret pliant pas cher jeu de tabouret pliable 4 piaces tabouret pliant pas cher ikea.\ntabouret pliant pas cher tabouret pliant aclegant tabouret pliable pas cher.\ntabouret pliant pas cher chaise de camping tabouret pliant toile tabouret bar pliable pas cher.\ntabouret pliant pas cher chaise pliante tabouret pliant pache camping tabouret pliant pas cher ikea.\ntabouret pliant pas cher ordinary tabouret pliant pas cher 9 fauteuil jardin tabouret de jardin pliant en plastique tabouret pliante pas cher.\ntabouret pliant pas cher awesome stunning tabouret bar maison du monde tabouret metal maison du monde best tabouret de comptoir pivotant with tabouret de cuisine conforama with ika tabouret bar pliant.\ntabouret pliant pas cher ikea tabourets bar tabouret bar pliable ikea chaise bar best tabouret de bar pliant pas cher tabouret pliant pas chere.\ntabouret pliant pas cher fabulous tabouret pliant bois siege de bar pas cher with fly tabouret de bar with tabouret de bar bois ikea tabouret pliant pas cher ikea.\ntabouret pliant pas cher tabouret pliant assise ronde noir pvc 45cm achat tabouret de bar ikea pliant tabouret de bar pliable pas cher.\ntabouret pliant pas cher latest free latest tabouret de bar pliant conforama u metz u image tabouret comptoir de bar ikea with ikea tabouret pliant with pied de bar ikea with ikea tabouret haut pliant.\ntabouret pliant pas cher stunning tabouret de cuisine conforama siege de bar conforama tabouret bar with siege de bar with siege de bar conforama with tabouret pliant conforama tabouret pliable pas ch.\ntabouret pliant pas cher chaise de bar pas cher ikea best dco tabouret de bar pliant conforama caen merlin phenomenal chaise de bar pas cher ikea affordable tabouret tabouret haut pliant pas cher.\ntabouret pliant pas cher latest tabouret pliant bois good tabouret de douche bois dijon avec tabouret pliant pas cher ikea franklin with ikea tabouret franklin tabouret pliant camping pas cher.\ntabouret pliant pas cher ikea tabouret pliante pas cher.\ntabouret pliant pas cher hugo lot de 3 tabourets pliants gris petit tabouret pliant pas cher.\ntabouret pliant pas cher tabouret cuisine excellent tabourets cuisine design photo surprenant tabourets de bar conforama design pas cher pliants tabouret pliant pas chere.\ntabouret pliant pas cher excellent cool tabouret de bar pliant carrefour nimes tabouret de bar pliant carrefour with tabouret de bar tora with tabouret roulant ikea with tabouret de tabouret de bar pl.\ntabouret pliant pas cher chaise tabouret pliant pas cher gifi.


Search for "section:" . (isset($hansardmajors[$1]["title"]) ? $hansardmajors[$z]["title"] : "$z") OR "section:" . (isset($hansardmajors[$1]["title"]) ? $hansardmajors[$z]["title"] : "$z") speaker:Thomas Gould (KildareStreet.com)\nResults 1-20 of 844,228 for "section:" . (isset($hansardmajors[$1]["title"]) ? $hansardmajors[$z]["title"] : "$z") OR "section:" . (isset($hansardmajors[$1]["title"]) ? $hansardmajors[$z]["title"] : "$z") speaker:Thomas Gould\nSubscribe to an email alert for "section:" . (isset($hansardmajors[$1]["title"]) ? $hansardmajors[$z]["title"] : "$z") OR "section:" . (isset($hansardmajors[$1]["title"]) ? $hansardmajors[$z]["title"] : "$z") speaker:Thomas Gould


Jeruzalem zo ur gêr er Reter-Nesañ hag a zo a-bouez er relijionoù yuzev, kristen ha muzulmat, hag e spered broadel Israeliz.\nYerushalayim ( ירושלים ) eo an anv hebraek, القدس al Quds evit an arabegerien vuzulmat hag اورشليم Ûrshalîm evit an arabegerien gristen.\nAn anv ofisiel en Israel eo « Yerushalayim Ûrshalîm al Quds ».\nDisklêriet he deus Stad Israel e oa Jeruzalem unvanet he « c'hêr-benn beurbad ». N'eo ket anavezet an doare-se da lavaret gant ar gumuniezh etrebroadel, rak karterioù Jeruzalem ar Reter a vez sellet outo evel un dachenn dindan dalc'h Palestiniz hag a anavez Jeruzalem evel kêr-benn ur Stad palestinian da zont.\nSavet eo bet kêr war ar menez Sion, 745 m uhelder dezhañ. E deroù 2005, e oa 200 km² dindani evit 933 113 a annezidi. Kavout a reer mesk-ha-mesk er gêr-se un niver a relijionoù, a bobloù, hag a strolladoù sokial. Gronnet eo al lodenn anvet "kêr gozh" gant mogerioù-kreñv ha kavout a reer enni daou garter poblet gant Arabed dreist-holl, anvet "karter kristen" ha "karter muzulmat", ur c'harter armeniat hag ur c'harter yuzev.\nJeruzalem gwelet diouzh menez an Olivez : Bolz-to ar Roc'h hag, a-dreñv, Bolz-to ar Bez Santel ; a-zehou, an nor alaouret, stanket gant ur voger, ma tremeno ar Mesiaz pa vo distro, a-hervez.\nKêr New York, Stadoù-Unanet, sinet e 1993 gant Israeliz\nFes, Maroko, sinet e 1982 gant Aotrouniezh Vroadel Palestina\nJeruzalem hag ar brezel etre Israeliz ha Palestiniz\nJérusalem, une ville mythique si chargée d'histoire gant André Lemaire, Rener studioù e Skol bleustrek ar studioù uhel.\nAl levrioù maen : Istor Jeruzalem gwelet en un doare barzhek gant René Saens, skrivagner\nMediaoueg an tisavouriezh hag ar glad, poltredoù ha dielloù\nLuc'hskeudennoù eus Jeruzalem\nAdtapet diwar « https://br.wikipedia.org/w/index.php?title=Jeruzalem&oldid=1913882 »\nKemmoù diwezhañ degaset d'ar bajenn-mañ d'an 25 Her 2021, da 18:07.


Ar C’hanval - Wikimammenn\nA. Lefournier ha Ian Salaun, 1889 (p. 459-462)\n◄ An Ankou Ar C’hanval An Dube hag he Vestr ►\nEr vro-ma ne vez ket guelet aliez a Ganvalet ; gouscoude eus bet digasset unan bennag avechou da ziskuez. Unan eus ar guechou kenta ma voue guelet eur c’hanval e Breiz-Izel, e tremene dre vourg G… hag oa bodet eur vanden dud var he dro da zellet outhan. Pephini, na petra-ta, a gave he bez da lavaret eus al loen-ze nevez evitho.\n— Sellit, a lavare unan, setu aze eul loen hag a vef couls lavaret gant netra. Eur banne dour sclear hag eun dornat geot seac’h a zo avoalc’h evithan, ha pa vez e beach ec’h ell bale gant he zamm epad an deiz ep eana na dibri tam.\n— Ia, a lavaras eun all, hag ar pez so guelloc’h, ker cre eo, ma c’heller lacat dezhan var he gein samm tri marc’h mad, hag e ra c’hoas gant an dra-ze tregont leo en he zervez ep diskuez beza skuiz.\n— Guelloc’h evit an dra-ze so c’hoaz, eme eun trede. Ne ouzoc’h ket pe ger sentus eo al loen-ze ? Morse ne vez izom na baz, na fouet evit he gass. Gant eur ger he vestr hen laca da vont var bennou he zaoulin evit he zamma pe he zizamma, pe evit sevel he unan varnezhan ; gant eur ger e ra dezhan mont buan pe chom goustad dioc’h m’en devez c’hoant.\n— Ne ket se eo a gavan-me caera enhan, a lavaras eun all ; mes guelit ta pe ger sounn eo var he garniou, pebez ment en deus, pe gen huel e sao he benn, pebez lorc’h so enha, pe gen dress eo var he izili pa za da vale !\n— Mad, a lavaras eun all c’hoas, nicun ac’hanoc’h ne zonch er pez so a vraoa enha. Ha ne velit-hu ket pe ger coant eo gant an dorgennic-ze so aze var he gein ? Pegement eo scanvoc’h, dieupoc’h da vale ? Pebez ear a noblans a ro an dorgen-ze d’he izili-all ha d’al loen abez ?\nAma ann oll a droas da zellet oc’h an hini a gomze ; hag e veljont en doa ive eun tamic torgen var he chouc. C’hoarz a savaz, e c’hellit credi. Hogen evitho da c’hoarzin d’an tort, ar re o doa comzet en he raog o doa great eveldhan, o doa ive en em roet da anaout ; ha sur oun penaus al lenner n’en defe ket izom da jom pell da zonjal evit lavaret penaus ar c’henta en doa comzet a dlie beza eun den piz, stag he galon oc’h he zanvez ; an eil eun den a nerz, eus ar re a zo pe a gred beza potred vad ; an trede eun ozac’h pinvidic, eur Mestr otus ; ar pevare eur fougeer. Evelse pep hini a gaf tro da veuli ar pez a blij muia dezhan, ar pez en deus muia henveledigez outhan he unan.\nEpad ma c’hoarze an oll d’ar c’heaz tort, ha ma o divije gallet c’hoarzin kercouls dezho ho unan, setu unan eus ar re n’o doa c’hoas lavaret ger o tont da chench soun : petra, emezhan, ne velit-hu ket pe gen diforc’h eo an aneval-ze ? He zivesker a ve mad d’ober guerzidi ; he gorf so seac’h d’ober tan ; he c’houzoug so henvel oc’h hini ar garc’heiz ; he benn a ve kemeret evit penn eun danvad ; he ziouscouarn so coezet evel re al loen all-ze pehini ne vez cavet coant nemet pa vez nevez dofet ; he gein guella ma ve eo da ober eur baluc’hen, ha c’hoas an dorgen-ze a virfe…\n— Ha neuze, eme c’hoas eun all, guelit pe ger plad eo var he dreid, pe gen torret eo he garniou ! Penaus cridi e c’helfe an treid-ze dishouarn ober eur pennad mad a vale ep dont da dana ?\n— Ha mar debr ken nebeut a vouet hag a leverer, eme adarre eun all, pe seurt ners a dle da gaout ? eul loen ken treud hag eur vaz hag hen a ell beza eul loen mad !\nN’em eus ket izom da lavaret deoc’h, lenner, penaus ar c’henta eus an tri-ma a voa eur marc’hadour kezeg ha ne vele netra en tu all d’he varc’hadourez ; an eil eur marichal kezeg hag a elje serra he c’hovel ma vije lezet dishouarn al loenet labour, an trede eul labourer douar boaz da gass melchen e kær, ha ne voa ket e poan da velet loenet o veva gant geot pe blous seac’h. Ar re ma ta a gomze pephini evit he c’hodel ; hag e guirionez pa evessear mad oc’h an dud, e veler e comzont peurliessa pe eus an traou ma zint douget dezho, pe eus an traou ma cavont eur gounit bennag enho.\nAdtapet diwar « https://br.wikisource.org/w/index.php?title=Ar_C’hanval&oldid=162738 »\nKemmoù diwezhañ degaset d'ar bajenn-mañ d'an 28 Mae 2020, da 17:05.


Wikipedia:Margodenn - Wikipedia\nDegemeret eo bet ar bajenn-mañ evel unan eus politikerezhioù ofisiel ar Wikipedia brezhonek. Asantet eo en un doare ledan gant kenlabourerien ar raktres, hag ez eo ur reolenn a rankfe bezañ heuliet gant holl implijerien ar raktres. Trugarez deoc'h eta da chom hep embann ar bajenn-mañ hep bezañ gwiriekaet en a-raok e touj ho kemmoù d'ur c'henemglev ledan. Ma n'oc'h ket sur, lakait ho soñjoù kentoc'h war ar bajenn gaozeal da gentañ.\n1 E berr gomzoù\n3.1 Abegoù evit stankañ lieskontoù\n3.2 Implijoù difennet evit lieskontoù\n3.2.1 Votadegoù hag argerzhadurioù kenasant all\n3.2.2 Klask labourat dre guzh\n3.2.3 Kontoù fur ha kontoù reuz\n3.2.4 Klask mont e-bioù da stankadennoù\n3.2.5 Lieskontoù merañ\n3.3 Implijoù dereat evit lieskontoù\n3.3.1 Isrannañ al labour ha surentez\n3.3.2 Bevennañ ha sioulaat tabutoù\n3.3.4 Kontoù doppelganger'\n3.4 Margodenniñ evit brudañ tabutoù ha klask skoazell\n3.5 Penaos anavezout ha dont a-benn d'ur vargodenn\n3.6 Lakaat war-wel kontoù-margodenniñ\n3.7 Gwelet ivez\nE berr gomzoù[kemmañ ar vammenn]\nDifennet eo d'an den implijout meur a gont evit reiñ da grediñ ez eus meur a implijer o skrivañ, gant ar soñj reiñ muioc'h a bouez d'un tem bennak a dabuter diwar e benn, da votiñ a-du pe a-enep tra pe dra, pe da vont e-biou d'ur gont bet stanket. Difennet eo goulenn ouzh tud anavezet gant an-unan krouiñ kontoù a-ratozh-kaer evit sevel a-du gant an-unan pe evit levezoniñ dibaboù stroll ivez.\nDigoradur[kemmañ ar vammenn]\n"Margodennoù" a reer eus anvioù an iskontoù disheñvel gant bep a anv disheñvel a ra ur Wikipediour/ez ganto. Erbedet eo d'an implijerien chom hep margodenniñ, da lâret chom hep krouiñ meur a gont, kuit da vezañ anavezet, nemet evit abegoù arbennik a c'haller displegañ a vefe.\nGoulenn a reer ouzh an holl implijerion/ezed chom hep krouiñ meur a gont evit ma vefe reizh disoc'h an dilennadegoù ha votadegoù all hag ivez evit gallout lakaat e pleustr stankadennoù evit gwareziñ ar raktres pa sav reuz.\nN'eo ket difennet krouiñ meur a gont met difennet groñs eo o implijout evit margodenniñ, da lâret eo ez-strizh evit hañvalout bezañ meur a den a-benn pouezañ war an divizoù kemeret war ar Wikipedia en un doare direizh.\nPa vez krouet meur a gont gant ar memes implijer/ez e c'houlenner oute sevel liammoù etre ar c'hontoù-se en ur lakaat sklaer piv eo an implijer/ez kiriek dezhe.\nDiorroadur[kemmañ ar vammenn]\nAbegoù evit stankañ lieskontoù[kemmañ ar vammenn]\nDre ret e vo stanket diouzhtu gant ur merour hep tamm rakkemenn ebet al lieskontoù (meur a gont dindan kiriegezh an hevelep implijer/ez) seul wezh ma vo implijet ar c'hontoù-se evit margodenniñ. Stanket e vo an holl iskontoù ha stanket e c'hello bezañ ar gont pennañ ma vez ret ivez.\nMar kav d'un implijer/ez bennak ez eus bet implijet lieskontoù evit margodenniñ e ranko displegañ e abegoù dre mont e darempred gant unan eus ar verourion war-eeun pe dre leuskel ur c'hemenn war ar bajenn-mañ: Goulenn ouzh ar verourion.\nA-wezhioù n'eo ket sklaer piv a zo a-drek d'ar gont-mañ'r-gont ha ma sav ur gudenn diwar implij didereat lieskontoù e c'hello ar verourion goulenn goût petra eo ar chomlec'h IP implijet gante reked gwiriekaat identelezh un implijer/ez (Notenn: betek-henn n'eus implijer/ez ebet war ar Wikipedia e brezhoneg ganti/añ ar galloud-se, abalamour da se eo ret mont da c'houlenn war al lec'hienn-mañ war ar Wikipedia e saozneg).\nImplijoù difennet evit lieskontoù[kemmañ ar vammenn]\nDaoust ha ma vez erbedet ouzh an implijerion/ezed chom hep krouiñ meur a gont (lieskontoù) n'eo ket difennet en ober. Difennet eo implijout lieskontoù evit kas da benn oberoù hag a savfe a-enep da reolennoù ha pennaennoù mont-en-dro diazez ar Wikipedia avat.\nVotadegoù hag argerzhadurioù kenasant all[kemmañ ar vammenn]\nEvit tizhout kenemglevioù hag ivez evit votiñ en dilennadegoù pe er mouezhiadegoù all hag en holl ergerzhadurioù ma vez klasket goût savpoent pe ali an implijerion/ezed e ranker doujañ war ar Wikipedia d'ar bennaenn diazez "un den = ur vot". Difennet-groñs eo neuze implijout lieskontoù evit lakaat seurt argerzhadurioù da vont war un tu bennaket en un doare direizh.\nOuzhpenn bezañ difennet implijout lieskontoù evit mouezhiañ meur a wezh eo difennet ivez o implijout evit ma hañvalfe e savfe muioc'h a dud a-enep pe a-du gant ur savpoent pe un ali resis.\nKlask labourat dre guzh[kemmañ ar vammenn]\nArabat implijout lieskontoù evit klask kuzhat ouzh ar gumuniezh peseurt labour a vez kaset da benn gant peseurt implijer/ez. Ar gwir o deus an impliejrion/ezed all da gompren peseurt labour a vez graet gant an implijerion/ezed all ha rankout a ra pep hini bezañ kiriek evit al labour kaset da benn gantañ/i, da skouer ar pennadoù boulc'het gantañ/i, ar pennadoù bet kemmet gantañ/i hag an evezhiadennoù bet graet gantañ/i war ar pajennoù kaozeal.\nKontoù fur ha kontoù reuz[kemmañ ar vammenn]\nDifennet-groñs eo krouiñ lieskontoù a-ratozh-kaer evit plantañ reuz (kont reuz) dindan un anv all disheñvel diouzh hini ar gont pennañ implijet evit kas da benn all labour a-feson a-hend-all war ar raktres (kont fur). Difennet-groñs eo ivez d'ar verourion sevel seurt kontoù evit galloud kemer perzh en un tabut keit ha ma klaskont merañ an tabut-se en ur hañvalout chom neptu.\nKlask mont e-bioù da stankadennoù[kemmañ ar vammenn]\nLakaet e vez da dalvezout ar politkerezhioù ofisiel dre implijer/ez ha n'eo ket dre gont. Stanket e c'hello bezañ ar gont pennañ ma implijer lieskontoù a-benn klask mont e-bioù d'ur stankadenn bet lakaet war an implijer/ez-se evit abeg pe abeg.\nLieskontoù merañ[kemmañ ar vammenn]\nDifennet eo d'ur merour bennak krouiñ lieskontoù gante gwirioù merañ. Bez e c'hellont krouiñ lieskontoù evit ober an diforc'h etre o labour evel merourion hag o labourioù all war ar raktres evel implijerion voutin met n'hall bezañ o galloudoù merañ stag ouzh unan eus o c'hontoù war un dro nemetken. Pa vez krouet lieskontoù gant merourion e vez erbedet oute, muioc'h c'hoazh evit ouzh ar re all, disklêriañ e vez implijet ar c'hontoù-se gant ar memes den ha sevel liammoù sklaer kenetreze.\nImplijoù dereat evit lieskontoù[kemmañ ar vammenn]\nDaoust ha ma vez erbedet ouzh an holl chom hep krouiñ lieskontoù dre vras, bez' e c'heller krouiñ hag implijout lieskontoù evit kas da benn palioù dereat.\nIsrannañ al labour ha surentez[kemmañ ar vammenn]\nBez' e c'hell un implijer/ez kaout c'hoant isrannañ al labour kaset da benn gantañ/i war ar Wikipedia dre grouiñ lieskontoù evit meur a abeg :\nevit kas da benn labour war un dachenn resis ma vez labouret kalz warni en ur implijout ur gont disheñvel evit al labourioù war tachennoù liesseurt all;\npa vez laeret o zoupin gante;\nevit kas da benn labour war un dachenn m'emañ brudet an implijer/ez-se evel un arbennigour warni evit gallout ober an diforc'h gant labourioù all kaset da benn gantañ/i war tachennoù all n'emañ ket ur mailh warne evit ma ne savfe ket divrud war e benn pe war he fenn e-keñver o labour arbennigour/ez;\nevit chom neptu pa vezer o labourat war temoù tabutus evit ma ne gredo ket d'an dud all int temoù a denn outañ/i ez-personel\nBevennañ ha sioulaat tabutoù[kemmañ ar vammenn]\nA-wezhioù e vez krouet hag implijet lieskontoù evit mont e-bioù da dabutoù war un dachenn bennak hag a c'hellfe sevel diwar o identelezh pe evit chom hep bezañ taget koulz war ar Wikipedia pe er-maez eus ar raktres. Bez' e c'hell un implijer/ez enrollet ober ar memes tra dre dilugañ ha neuze labourat war un dachenn resis evel un implijer/ez dianav evit labourioù berrbad. Arabat avat implijout seurt doareoù evit hañvalout bezañ un implijer7ez disheñvel evit margodenniñ.\nRobotoù[kemmañ ar vammenn]\nErbedet e vez ouzh implijerion/ezed bet krouet robotoù gante sevel kontoù a-ratozh-kaer evit pep robot disheñvel diouzh o c'hontoù-implijer/ez personel evit gallout heuliañ gwelloc'h ha reizhañ an oberoù kaset da benn gant ar robotoù o-unan.\nKontoù doppelganger'[kemmañ ar vammenn]\nAotreet eo krouiñ meur a gont gante anvioù-implijer/ez heñvel ouzh hini un implijere/ez evit herzel ouzh implijerion/ezed all d'o c'hrouiñ ha d'o implijout. Kontoù doppelganger a vez graet eus ar c'hontoù-se ha ret eo dezhe chom dizimplij ha bezañ lakaet warne ur c'hemenn sklaer a zisklêr o fal ha gant ul liamm a gas davet ar bajenn bersonel pennañ.\nMargodenniñ evit brudañ tabutoù ha klask skoazell[kemmañ ar vammenn]\nDidereat eo brudañ tabutoù war ar stern war ar Wikipedia dre glask lakaat tud all da dont d'enrollañ a-ratozh-kaer evit pouezañ war an tabutoù-se hag evit o lakaat da vont war un tu pe un tu all. Didereat eo ivez goulenn ouzh mignoned/ezed, kerent hag all krouiñ kontoù evit sevel a-du gant un implijer/ez bennak war un tem resis, da skouer un tabut pe ur votadeg. Rankout a ra seurt kontoù-brudañ bezañ stanket raktal ha hep rakkemenn en ur gemenn abeg ar stankadennoù memes tra.\nPenaos anavezout ha dont a-benn d'ur vargodenn[kemmañ ar vammenn]\nDiaezet a-walc'h e c'hell bezañ dont a-benn da brouiñ ec'h implij un implijer/ez bennak meur a gont evit margodenniñ. Peurliesañ avat e c'hell bezañ souezhus gwelet un implijer/ez nevez-krouet gantañ/i ur gont nevez flimm-flamm kemer perzh e votadegoù, kaozeadennoù, tabutoù hag all en un doare aezet-tre hag o tiskwel anavezout mat mont-en-dro ar Wikipedia dre vras, da skouer o c'houlenn ma vefe didiverket rummadoù ha pennadoù zo.\nA-wezhioù e teu da vezañ sklaer ez eus meur a den o labourat war an hevelep tu atav en ur sevel goulennoù hag oc'h ober evezhiadennoù heñvel-poch hag o sevel a-du pe a-enep d'an hevelep tabutoù bewech.\nN'eo ket seurt heñvelderioù trawalc'h avat evit talvezout da brouennoù evit disklêriañ da vat ez eus un implijer/ez bennak oc'h implijout lieskontoù evit margodenniñ.\nOuzhpenn-se, ma vez boulc'het ha kemmet meur a bennad war un dachenn ledan (100 degasadenn pep hini d'an nebeutañ) e talvezfe kentoc'h evit diskwel n'eo ket lieskontoù dindan kiriegezh un implijer/ez nemetken met meur a impljer/ez gant bep o c'hont.\nBez' e c'heller goulenn ma vo gwiriekaat identelezh IP meur a implijer/ez evit goût hag-eñ emañ an hevelep implijer/ez oc'h implijout meur a gont disheñvel. N'eus nemet un nebeud tud bet aotreet da wiriekaat chomlec'hioù implijerion/ezed enrollet evit gwareziñ gwirioù prevezded an holl implijerion/ezed. N'eus betek-henn hini ebet bet aotreet d'en ober war ar Wikiedpia e brezhoneg. Evit goulenn ma vo gwiriekaet identelezh meur a implijer/ez a-benn klask goût hag-eñ int ar memes den pe get e ranker lakaat ur reked war ar bajenn-mañ war ar Wikiepdia e saozneg : Rekedoù gwiriekaat identelezh IP un implijer/ez. Ret eo diwall memes tra, rak bez' e c'hell un implijer/ez kaout meur a IP disheñvel, lakaomp ma labour dindan un anv er gêr ha dindan un anv all en ur siberkafe pe war he/e labour.\nM'eo bet tamallaet deoc'h dre fazi bezañ ur vargodenn, arabat mont e fulor pe mont kuit diouzhtu. Kit e darempred gant an implijer/ez pe ar merour bet lakaet ar c'hemenn war ho pajenn bersonel ha displegit dezhe an abegoù. Sur-mat e vo kavet un diskoulm buan-ha-buan.\nLakaat war-wel kontoù-margodenniñ[kemmañ ar vammenn]\nBez' e c'heller lakaat ar patrom-mañ war pajenn bersonel un implijer/ez hag a c'hellfe bezañ ur vargodenn anezha/i:\nGwelet ivez[kemmañ ar vammenn]\nAdtapet diwar « https://br.wikipedia.org/w/index.php?title=Wikipedia:Margodenn&oldid=1757273 »\nKemmoù diwezhañ degaset d'ar bajenn-mañ d'an 30 Gou 2017, da 10:39.


Impalaeriezh trevadennel Alamagn - Wikipedia\nImpalaeriezh trevadennel Alamagn a c’hoarvez eus hollad trevadennoù an impalaeriezh krouet goude unvanidigezh Alamagn e 1871. Fin a voe dezhañ goude ar Brezel bed kentañ.\n1 Deroù an trevadennoù alaman\n2 Trevadennoù alaman en Afrika\n3 Trevadennoù alaman e Sina\n4 Trevadennoù alaman er Mor Habask\n5 Dibenn an impalaeriezh trevadennel\nDeroù an trevadennoù alaman[kemmañ | kemmañ ar vammenn]\nUn nebeud trevadennoù a oa bet klasket sevel kerkent hag ar XVIvet kantved : ar familh bankerien Welser, eus Augsburg, a glaskas trevadenniñ douaroù zo bremañ e Venezuela, etre 1528 and 1556. Un nebeud trevadennoù a oa bet klasket sevel er XVIIvet kantved, da skouer, gant Stad Brandenburg, deuet da vezañ Prusia, war aodoù Afrika (enez Arguin, dirak Maouritania, pe en Aod an Aour, anvet bremañ Ghana). Liammoù kenwerzhel o doa Alamaned eus meur a briñselezh, dugelezh pe gontelezh gant a bep seurt broioù pell, met evit gwir ne zeraouas an trevadenniñ a-vras gant an Alamaned nemet goude unanidigezh Alamagn e 1871. Diwezhat e oa Alamagn o tont war « marc’had » an trevadennoù : ar braz eus Afrika a oa bet rannet dija etre ar C'hallaoued hag ar Saozon. Fellout a rae da Alamagn koulskoude sevel un impalaeriezh tramor, da zerc’hel penn d’ar galloudoù bras-se. Dindan ren Bismarck e voe savet an trevadennoù kentañ gant Alamagn, a oa o sevel ivez ar g-Kaiserlichen Marine (Morlu an Impalaer).\nTrevadennoù alaman en Afrika[kemmañ | kemmañ ar vammenn]\nEn em staliañ a reas Alamaned e Mervent Afrika (Namibia hiziv an deiz) e 1883, e Kameroun hag e Togo e 1884, hag e Tanganyika (Tanzania hiziv an deiz) hag e Ruanda-Urundi e 1885. Krouet e voe an Deutsch-Ostafrikanische Gesellschaft (D.O.A.G.), hag en em staliañ a reas en Afrika ar Reter, goude ma ve bet an ergerzher alaman Carl Peters o sinañ emglevioù gant meur a bobl eus ar broioù-se. En ur ober un nebeud mizioù hepken en em gavas Alamagn e penn un impalaeriezh trevadennel pemp gwech kement hag an douaroù alaman en Europa, met poblet distank.\nA-enep an trevadenniñ-se e savas ar stadoù bras all, evel Breizh-Veur ha Frañs, hag ivez ar pobloù henvroat. E su kevandir Afrika e oa tenn an traoù, dreist-holl, pa glaske kompagnunezhioù mengleuziañ alaman en em ziazezañ eno, tra ma klaske Breizh-Veur astenn he galloud ivez. Un emglev a voe sinet e 1898, evit ma chomfe neptu Alamagn en Eil brezel ar Voered.\nAr bobl Herero a glaskas en em sevel ouzh an Alamaned e Mervent Afrika e 1904. Mouget e voe o emsavadeg er gwad. E-pad ar brezel-se e voe digoret kampoù-bac'h gant an Alamaned, war skouer ar re a oa bet digoret gant ar Saozon e-pad o brezel a-enep ar Voered.\nE 1888-1890 e voe jeu etre Alamagn Bismarck hag ar Rouantelezh Unanet, diwar-benn an harzoù etre o zrevadenn e Tanganyka ha sultanelezh Zanzibar, gwarezet gant Breizh-Veur. E 1911 e voe bec’h adarre, etre Frañs hag Alamagn ar wech-mañ, abalamour ma felle d’an eil ha d’eben lakaat he c’hrabanoù war Maroko. Plegañ a reas Alamagn, en eskemm ouzh astenn he douaroù e Kameroun diwar-goust tiriadoù gall an Oubangi-Chari, Kongo ha Gabon.\nTrevadennoù alaman e Sina[kemmañ | kemmañ ar vammenn]\nAlamagn a astennas he gwarezveli war aod bae Jiaozhou e 1898, gant kêr Qingdao. Levezon he doa war ar vro tro-dro, rannvro Shandong a-bezh ha traoñienn ar stêr Huang He.\nTrevadennoù alaman er Mor Habask[kemmañ | kemmañ ar vammenn]\nAlamagn a daolas troad ivez war inizi ar Meurvor Habask. Aloubet e voe ganto an enezeg a voe badezet enezeg Bismarck e 1884, ha norzh un enezeg all, an inizi Solomon e 1885. Dindan gwarezveli Alamagn e tremenas inizi an hanternoz, tra ma voe lakaet inizi ar c’hreisteiz dindan veli Breizh-Veur e 1893. Diwezhatoc'h e voe staget inizi an hanternoz ouzh gwarezveli Breizh-Veur ivez, gant un emglev sinet e 1899, war-bouez an div enezenn vrasañ, enez Bougainville hag enez Buka,a chome e dalc'h Alamagn. Gant Alamagn ivez e voe aloubet inizi all ivez evel an inizi Samoa, an Inizi Mariana, an Inizi Karolina, biz Ginea-Nevez adalek 1899. An Inizi Marshall a voe trevadennet e 1885 ha Nauru e 1888.\nDibenn an impalaeriezh trevadennel[kemmañ | kemmañ ar vammenn]\nE-pad ar Brezel bed kentañ e voe aloubet ar braz eus trevadennoù Alamagn gant ar Gevredidi. Lod eus an emgannoù a gendalc’has goude arsav-brezel an 11 a viz Du 1918. Feur-emglev Versailhez, e 1919, a lakaas fin da Impalaeriezh trevadennel Alamagn.\nRannet e voe trevadennoù Alamagn etre ar galloudoù a oa bet trec'h.\nrannet e voe Kameroun ha Togo etre Frañs hag ar Rouantelezh Unanet ;\nTanganyika a voe fiziet er Rouantelezh Unanet ;\nRuanda-Urundi a voe roet da Velgia ;\ninizi all ar Mor Habask (an Inizi Mariana, an Inizi Marshall hag an Inizi Karolina) a voe roet da Japan. Gant Japan ivez e voe meret trevadennoù alaman Sina, betek 1922, pa voent daskoret da Sinaiz ;\nbet he devoe ar Rouantelezh Unanet da ober ivez war-dro :\nMervent Afrika (Namibia) (meret gant dominion Suafrika)\nGinea Nevez, an inizi Samoa ha Nauru (meret gant dominion Aostralia).\nGant Kevre ar Broadoù e oa bet fiziet an douaroù-se e Breizh-Veur.\nLa présence allemande sur la Côte des Esclaves (e galleg)\nAdtapet diwar « https://br.wikipedia.org/w/index.php?title=Impalaeriezh_trevadennel_Alamagn&oldid=1894136 »\nKemmoù diwezhañ degaset d'ar bajenn-mañ d'an 5 C'hwe 2021, da 15:40.


Stumm eus an 14 Meu 2010 da 14:08\n854 okted ouzhpennet , 10 vloaz zo\nStumm eus an 14 Meu 2010 da 10:26 (kemmañ)\nStumm eus an 14 Meu 2010 da 14:08 (kemmañ) (dizober)\nD'ar liesan e kouevre kavet e vez meur a seurt simbalenn da skouer ar charleston graet get daou simbalenn stok a stok(gelet a ra bout c'hoariet digor pe seret) , ar "crash" get un treskiz etre 14" ha 20" , ar "ride" etre 18" ha 24" pe ar "clash" ur simbalenn bihan get un treuzkiz eus 6" betek 12".\nAr bateri tredan a zo evel ur bateri klev met e lec'h ar fustoù hag ar simbalennoù e vez padoù ( pe e kroc'henn faos pe e plakenn kaoutchoug).[[Skeudenn:Simmons SDS5 Electric Drum.jpg|thumb|bateri tredan Simmons SDS5]]\nAr bateri tredan a zo bet krouet e 1970.Aet eo da vout brudet e 1980 a-drugarez d'ar merk Simmons.Hiriv an deiz e vez produet baterioù tredan get meur a merkoù.\n===Mont en dro===\nStaget eo pep pad doc'h un daspuner tredan liammet d'ur zichenn e lec'h ma ta er maez un notenn, a-drugarez d'un tokarn luget get un jack d'ar sichenn.Pep pad a ro ur son disheñvel hervez ar son choajet get an taboulinour.\n===Un nebeut titouroù arall===\nAr bateri tredan a zo bet gwellaet ha mac'had-matoc'h.\n*Kemer a ra nebeutoc'h a vlas\n*Aesoc'h eo da zougiñ\n*Tu zo izelaat pe brasaat kreñvder ar son ha memes cheñch ar sonioù.\nAdtapet diwar « https://br.wikipedia.org/wiki/Dibar:MobileDiff/677470 »


Yann Moalig – Radio Kerne\nTag: Yann Moalig\nDarn kentañ an heuliad abadennoù war stourm Plougoñ !\nD’an 30 a viz Genver 1980 e oa bet devet doser enklask foran kreizenn nukleel Plogoñ. Maread kreñvañ ur stourm deuet da vezañ mojennel, enep an nukleel, enep ar raktresoù braz, enep kreizenniñ an divizoù politikel e Paris. Ar bloaz-mañ neuze e lidomp 40 vloaz ur stourm deuet da vezañ mojennel.\nPenaos eo deuet tud Plougoñ da vezañ trec’h deus ur gouarnamant hag e arme ? Peseurt abegoù, lies anezho, a voe gant pep hini evit nac’hañ ar pezh a voe tonket dezho ? Peseurt ijin o eus bet evit en em dennañ ? Piv voent ? Ha petra o c’hoarvezet dezho ur wezh dilezet ar raktres kreizenn ? Lod deus an dud bet bevet ar stourm o deus dalc’het soñj.\nEn abadenn gentañ-mañ e vo preget deus bloavezhioù kentañ ar stourm, etre 1974 ha 1979, gant pemp den bet kemeret perzh er stourm, war ur maread hir pe hiroc’h, met holl gant kement a dan enno : Yann Moalig, Fañch an Henañ, Elisabeth Kolin, Pêr-Vari Kerloc’h ha Korantin Peoc’h.


Carlos II Spagn - Wikipedia\nCarlos II (1661-1700), (el Hechizado) a oa roue Spagn ha diwezhañ roue spagnol eus Tiegezh Habsburg. Ma oa lesanvet El Hechizado (an hini strobinellet) eo peogwir e kreded e teue e varroù eus an huderezh pe a-berzh an diaoul.\nCarlos II, Roue Spagn\nGanet e oa e Madrid d'ar 6 a viz Du 1661. Mab e oa da Felipe IV ha d'e bried Maria Anna Aostria (1634-1696).\nMervel a reas e dad e 1665. Anvet e voe Carlos da roue neuze, da bevar bloaz. D'an oad-se eo e krogas da gaozeal  . E vamm a oa rejantez e-kerzh e vugaleaj. Roue ar Spagnoù, an Indez, Naplez, Sardigna, ha Sikilia, e oa, ha dug Bourgogn ha Milano, soveren an Izelvroioù, entre 1665 ha 1700, goude marv e dad Felipe IV.\nFall e oa e yec'hed, ha diwezhat e spered. Krediñ a raed e oa ur mallozh warnañ, marteze a-berzh an diaoul e-unan, abalamour da se e oa bet anvet el hechizado, an den sorset. Hiziv e soñjer eo ar genwadelezh en tiegezh an hini zo kaoz ma oa klañvidik, dic'houest da gaozeal a-raok e bevar bloaz, da vont e-unan a-raok e eizh vloaz, ha da gaout bugale.\nAbalamour ma n'halle ket kaout hêr ebet e savas bec'h ha tabut a-raok e varv ha goude. Gantañ e varvas Tiegezh Habsburg Spagn.\nCarlos II pa oa 10 vloaz.\nCarlos II en e harnez brezel\nAnvet e voe da roue en 1665, dindan e vamm Maria Anna Aostria. Bec'h a oa neuze entre Maria Anna, Juan José Aostria (bastard da Felipe IV), Valenzuela hag ar c'hardinal Johann Eberhard Nithard. Atav e voe dindan levezon unan bennak: pe e vamm da gentañ, pe don Juan Aostria, e lezvreur, pe e bried, Marie Louise d'Orléans, pe e vinistred.\nGant skoazell an uhelidi e kerzhas don Juan José gant un arme war-zu Madrid ma kemeras ar galloud en 1677, met mervel a eure diskoazell daou vloaz goude. Evel ma n'halle ket Carlos gouarn e-unan e voe skoazellet gant dug Medinaceli (1680-85), gant kont Oropesa (1685-91 et 1695-99) hag ar c'hardinal Fernández de Portocarrero (1699-1700).\nFall e komze spagnoleg, galleg dreist-holl a gomze, hag un tammig alamaneg. Ne ouie na lenn na skrivaén avat, se zo kaoz n'eus linenn ebet skrivet gant e zorn. Digomprenus e veze e gomzoù. N'en doa skiant ebet eus an amzer o tremen, eus an arc'hant, nag eus e rouantelezh.\nNe oa ket drouk, un den gwirion e oa, emgar un tamm evel ur bugel, met gouest da vout brokus, met n'halle ket stagañ e spered ouzh netra.\nda María Luisa de Orleans, merc'h da Fulup Iañ Orleañs, dug Orleañs, breur yaouañ ar roue gall Loeiz XIV\nEn 1696 e oa tapet e 35 bloaz gant Carlos II. Neuze e krogas ar barradoù droug-sant da zont aliesoc'h. Bez en deveze c'hwec'h bemdez, hag unan gwashoc'h eget ar re all. En daou viz diwezhañ en devoa bet pemp barrad warn-ugent, ha tri eus ar re washañ. E 1697 e oa aet e yec'hed war washaat gant gweledigezhioù leun a grouadurioù diaoulek.\nEn 1698 e oa krog da gaout barradoù poan-benn ha da ambren. Un deiz, e-kreiz ur weledigezh, en devoa lazhet un den eus al lez, dre ma kave dezhañ e oa ur bleiz.\nEn 1699 ned ae ket e-maez e gastell ken, dalc'hmat e veze gant ar boan-benn, ha gwadañ a rae frei alies. E 1700 en devoa poan vras o chom en e sav hag o kaozeal. D'ar 1añ a viz Du 1700, da 11e15 diouzh ar beure, e varvas e-kreiz e boan, pemp deiz a-raok e 39 bloaz.\nKêr Charleroi - (diwar ar gerioù gallek Charles le roi) en Belgia a zo bet anvet en enor da Carlos II. Place Charles II eo anv al leurgêr vras e kreiz-kêr.\nAdtapet diwar « https://br.wikipedia.org/w/index.php?title=Carlos_II_Spagn&oldid=1966920 »\nKemm diwezhañ d'an 18 C'hwe 2022 da 11:38\nKemmoù diwezhañ degaset d'ar bajenn-mañ d'an 18 C'hwe 2022, da 11:38.


970 milion a euroioù postet evit Breizh · Région Bretagne\nDegemer > Hor c’heleier > 970 milion a euroioù postet evit Breizh\nD’ar Meurzh 15 a viz Meurzh, e Roazhon, e oa bet sinet ar gevrat steuñv Stad-Rannvro (KSSR) 2021-2027 gant Emmanuel Berthier, Prefed evit Rannvro Breizh, ha Loïg Chesnais-Girard, Prezidant Rannvro Breizh, dirak ar C’hentañ ministr, Jean Castex.\nSinadur ar gevrat steuñv Stad-Rannvro nevez © Thomas Crabot\nSetu aze an arc’hant a vo postet e-kerzh 6 vloaz hervez KSSR.\nSavet eo bet ar gevrat-mañ diwar ur c’henlabour etre ar Stad hag ar Rannvro hag asambles gant ar strollegezhioù a zo e-barzh Kuzuliadeg tiriadel an obererezh publik (KTOP), ha goulennet ez eus bet gant an dud reiñ o ali. Ganti e lakaer tremen 970 milion a euroioù evit Breizh e-kerzh 6 vloaz evit 5 dalc’h boutin.\nUn engouestl a-stroll adnevezet\nGant ar gevrat steuñv Stad-Rannvro nevez lakaet e pleustr e kroger gant un engouestl hag ur striv boutin e-keñver an arc’hant a-berzh ar Stad (48%) hag ar Rannvro (52%) evit ar chanterioù da vezañ kaset da benn da gentañ-penn :\n5 dalc’h pennañ evit Breizh\nAr fed m’eo ur c’hourenez ;\nKreñvaat an diorren ekonomikel ha sokial ;\nDelc’her gant kempouez an tiriad ;\nAn treuzkemmoù ekologel ;\nDelc’her gant an unaniezh sokial.\nPerzhioù Breizh liammet ouzh ar mor anavezet ha kadarnaet gant un engouestl kreñv a-berzh ar Stad hag ar Rannvro.\nUr budjed diazez a-ratozh merket er gevrat etre ar Stad hag ar Rannvro, hag a sav da 970 milion a euroioù, evit kreskiñ ar sammadoù arc’hant publik a vo postet evit ar maread-se.\nE-touez an traoù d’ober war o zro da gentañ :\nAn deskadurezh uhel, an enklask hag an neveziñ a vo kresket kalz ar budjed lakaet evito gant ar Stad hag ar Rannvro (244 milion a euroioù), hag ouzhpenn-se e vo lakaet arc’hant gant an Departamantoù, ar Meurgêrioù hag an Tolpadoù-kêrioù bras, rak-se e savo ar sammad en holl da 400 milion a euroioù.\nTachenn ar mor hag an arvor : merket eo KSSR Breizh evit 2021-2027 gant ar pouez bras a zo lakaet evit postañ arc’hant war dachenn ar mor hag an arvor. An dachenn-se zo strategel evit diorren Breizh hag ul lodenn eus hec’h identelezh, anavezet eo da vat pa’z eus lakaet ouzhpenn 47 milion enni evit ar wech kentañ. Implijet e vo ar budjed-se evit stummadurioù, kas raktresoù war-raok evit diorren an energiezhioù-mor nevezadus (EMN), modernaat ar porzhioù hag ar bigi e Breizh.\nUl lodenn evit ar fiñvusted\nDalc’het e vo gant al lodenn fiñvusted e KSSR 2015-2020 e-pad daou vloaz c’hoazh (115 milion a euroioù a vo lakaet betek 2023), abalamour da gas an holl oberoù a oa programmet betek penn. E-kerzh ar mare tremen-se e vo gallet ivez prientiñ an amzer-da-zont gant ul lodenn war ar fiñvusted liesvodel ; evit al lodenn-se e vrasjeder e vo ezhomm 1 miliard a euroioù evit ar c’houlzad 2023-2027 (hep kontañ ar pezh a sell ouzh ar porzhioù).\nDiwar vremañ ec’h embanner, gant KSSR nevez, eo ret :\nDelc’her da labourat evit aesaat ar monedoneoù e Breizh a-bezh, en ur gemer e kont ar fed m’emañ pell Breizh diouzh ar c’hreizennoù bras ;\nKreñvaat ar fiñvusted war ar pemdez, diwar aesaat d’an holl ober gant ar monedoneoù padus e pep lec’h e Breizh ;\nSikour diorren ar fred dre an hentoù-houarn ;\nModernaat ar rouedad hentoù broadel.\nGwelet ar pezh en deus lavaret Loïg Chesnais-Girard, Prezidant Rannvro Breizh\nUr c’hendivizad evit treuzkas ar yezhoù rannvro\nDiorren implij ar yezhoù rannvro er vuhez pemdez ha lakaat niver ar vrezhonegerien yaouank da greskiñ (tremen eus 19 000 skoliad e 2022 da 30 000 e 2027) : sed aze pal ar « c’hendivizad a-ziforc’h evit treuzkas yezhoù Breizh (2022-2027) ». Sinet e oa bet ivez d’ar Meurzh 15 a viz Meurzh 2022 e Roazhon gant Emmanuel Berthier, ar prefed-rannvro evit Breizh, hag Emmanuel Ethis, rektor akademiezh Breizh, kañseller ar skolioù-meur, prezidanted ar peder skol-veur e Breizh, Loïg Chesnais-Girard, prezidant Rannvro Breizh, ha ar C’hentañ ministr Jean Castex.


Jules Arnous de Rivière - Wikipedia\nJules Arnous de Rivière a zo bet ganet d'ar 4 a viz Mae 1830 en Naoned (Breizh) ha marvet d'an 11 a viz Gwengolo 1905 e Pariz (Bro-C'hall).\nMestrc'hoarier ha kazetennour echedoù breizhat, embanner ar gazetenn La Régence.\nE 1858 e c'hoarias alies a-enep da Baul Charles Morphy. Trec'hiñ a reas ar Saoz Thomas Wilson Barnes, ar Gall Paul Journoud e 1860 hag an Hungarad Johann Jacob Löwenthal e 1867. E 1883 e koll a nebeud e Pariz (Bro-C'hall) a-enep da Vic'hail Tchigorin:+4 -5.\nE renk Elo gwellañ a oa 2563 tizhet e miz Eost 1883.\nKrouet e voe gantañ ur c'hleub echedoù e Naoned, orin ar gevredigezh a-vremañ anvet "Cercle d’Echecs de Nantes". Gant ar c'helc'h-mañ e oa bet savet an tournamant "Open" partiennoù fonnapl "Arnous de Rivière" e miz Meurzh 2007.\nJules Arnous de Rivière, Nouveau manuel du jeu des échecs;\nJules Arnous de Rivière, Traité populaire du jeu de billard, 1891.\nPartiennoù e Chessgames: \nAdtapet diwar « https://br.wikipedia.org/w/index.php?title=Jules_Arnous_de_Rivière&oldid=1700976 »\nDernière modification le 30 Ebr 2016, à 11:56\nKemmoù diwezhañ degaset d'ar bajenn-mañ d'an 30 Ebr 2016, da 11:56.


KDSK, Centre de Ressources Culturelles CeltiquesDokumente : Bugel e gloc'hig. Patoenn hag al liorzh.\nAutoren : GIRARD Jacques-Rémy (Sevenet gant) ; SKAVENNEG Laorañs (Troet gant) ; PENVERN Bernez (Detektiñ) ; GOURVES Yann-Herle (Rener(ien) arzel) ; ABALAIN Hélène (Mouezh gant) ; BOURGES Aziliz (Mouezh gant) ; MEHU Manu (Mouezh gant) ; LOUCHE-PELISSIER Damien (Sevenet gant) ; CHIEUX Benoît (Sevenet gant) ; AR MERO Corinne (Troet gant) ; KORBELL Nolwenn (Mouezh gant) ; DANIEL Tangi (Mouezh gant) ; PENNEG Jil (Mouezh gant)\nSignatur : F.BUG(DIZ) - Dok-N° : 10732


Hanes Taliesin - Wikipedia\nHanes Taliesin (Istor Taliesin) zo ur skrid kembraek savet er XVIvet kantved gant Elis Gruffydd, ur soudard kembreat eus an arme saoz a oa o terc'hel kêr Calais, a oa d'ar Saozon d'an ampoent.\n1 Doare all\n2.1 Istor Gwion Bach ha kaoter Keridwen\nUn doare damzisheñvel zo bet savet gant John Jones Gellilyfdy (c. 1607). Krediñ a ra d'an arbennigour meur Ifor Williams eo ret klask gwrizioù ar mojennoù-se betek en Xvet pe IXvet kantved .\nIstor Gwion Bach ha kaoter KeridwenAozañ\nTegid Foel (Tegid Voal ) a zo o chom e Kembre, en amzer ar roue Arzhur, gant e wreg Keridwen, un hudourez eus ar re varrekañ. Ur mab zo dezho, vil evel ar seizh pec'hed, drouk evel ur bleiz: Morvran eo e anv, met Afancddu (Avankdu) a vez graet anezhañ abalamour d'e groc'hen teñval. Ur verc'h o deus ivez, Creirfyw hec'h anv, ha "kaer evel an heol".\nMorvran ne vez maget nemet kasoni outañ gant an holl. Evit ma vo karet e fell d'e vamm reiñ dezhañ ur galloud hud : an diouganiñ. Evit se he deus ezhomm a louzoù dastumet d'ar c'houlz mat, ha goude e rank o lakaat en ur gaoteriad dour a ranko chom da virviñ e-pad ur bloaz hag un deiz. A-benn ar c'heid-amzer-se ez eus teir zakenn a ra un diouganer gant an hini a gouezhont warnañ. Ar peurrest eus an dourenn n'eo nemet pistri. Un dall kozh, Morda e anv, a zo e garg teurel evezh ouzh ar gaoteriad.\nUr paotrig zo mevel gantañ, Gwion e anv hag eñ a ra war-dro an tan dindan ar gaoter, hag a vesk an dour. Keridwen a ziwall e chomfe dour e-barzh. An euzh a vab a zo lakaet e-tal ar gaoter, dezhañ da gaout an teir zakenn pa zeuy ar c'houlz. Manet ar vamm kousket, setu an takennoù o lammat hag o kouezhañ war viz-meud Gwion Bach (Gwion bihan), hag eñ kenkent da lakaat e viz en e c'henoù, ha da gaout furnez ha gouiziegezh e-lec'h Morvran.\nTarzhañ a ra ar gaoter gant ar pistri zo ennañ, dihuniñ a ra Keridwen ha gouzout a ra Gwion Bach kenkent emañ-hi o vont da c'hoantaat e lazhañ. Hag eñ diflipet diouti er stumm d'ur c'had.\nKlevout a ra konnar ar wrac'h ha trouz ar chaseadeg. Pa dro-eñ e gad e tro-hi e ki-hemolc'h. Pa dro-eñ e pesk hag e lamm er stêr e tro hi e ki-dour. Pa dro-eñ en evn e tro-hi e falc'hun. Hag eñ aet skuizh. Neuze e tro en ur c'hreunenn ed ha hi da dreiñ e yar ha d'en debriñ. Brazez e oa anezhi. Ha hi ober he soñj lazhañ ar bugel, o c'houzout e oa Gwion an hini e oa, met pa voe ganet e oa ken brav ma ne c'hallas, ha neuze en lakaas en ur baner lêr hag en taolas er mor.\nHervez ar vojenn e vije bet advabet ar bugel Taliesin gant Elffin ap Gwyddno, mab da Gwyddno Garanhir, ha diouganiñ a eure marv ar roue Maelgwn Gwynedd gant ar vosenn. En istorioù all e teuas da vout un haroz mojennel, kompagnun da Bendigeidfran, ha d'ar roue Arzhur\nE vuhez vojennel a gaver e meur a skrid kalz koshoc'h, evel en hini Elis Gruffydd er XVIvet kantved.\nAdtapet diwar « https://br.wikipedia.org/w/index.php?title=Hanes_Taliesin&oldid=1819902 »\nDernière modification le 8 Gen 2019, à 17:15\nKemmoù diwezhañ degaset d'ar bajenn-mañ d'an 8 Gen 2019, da 17:15.


Ur polder zo un dachenn douar gounezet diwar-goust ar mor pe diwar-goust paludoù war an aod, bet disaniet ha deuet da vezañ un dachenn douar labouret. Ur ger nederlandek eo polder, pa gaver e-leizh a bolderioù en Izelvroioù.\n1 Polderioù en Izelvroioù\n2 Polderioù e Breizh\nPolderioù en IzelvroioùAozañ\nMilin-avel e Noord-Holland, gant ur chaoser da zisrannañ an dour diouzh ar polder zo izeloc'h.\nWar ar gartenn-mañ e weler al lodennoù eus an Izelvroioù zo dindan live ar mor.\nPolder "modern", eus an XXvet kantved, e Flevoland. Kompesoc'h n'eus ket !\nEr Grennamzer e voe kroget da sevel polderioù a-hed aod Mor an Hanternoz. Gant menec'h alies a veze savet chaoserioù, kanolioù disaniañ, ha war-bouez skluzioù e veze miret ouzh al lanv da bignat en douaroù a oa dindan live ar mor hogen gwarezet gant ar chaoserioù. Diwezhatoc'h, er XVIvet kantved, e voe ijinet doareoù da zisec'hañ ar polderioù gant riboulioù a yae en-dro war-bouez milinoù-avel. E-leizh a vilinoù-avel a weler evel-se hiziv en Izelvroioù.\nAbatioù Ten Duinen e Koksijde ha Ter Doest e Lissewege (hiziv e Brugge) a reas kalz a labour ivez da c'hounit douaroù nevez war an aod. E korn-bro De Moeren, war harzoù Belgia hag ar Stad C'hall, e weler milinoù heñvel ouzh re an Izelvroioù.\nAbaoe dibenn an XIXvet kantved ne reer ket gant milinoù-avel ken, met gant an tredan da riboulat an dour. Klask a reer mirout ar milinoù kozh avat : e Schermerhorn e kaver ur mirdi gant milinoù a ya en-dro e-giz gwechall.\nUl lodenn vat eus an Izelvroioù en em gavje hiziv dindan ar mor ma ne vije ket bet graet polderioù evel-se. Kompren a reer mat anv ar vro !\nPolderioù e BreizhAozañ\nE broioù all e kaver polderioù ivez.\nE Breizh ez eus polderioù kozh war aod Bro-Zol, etre Lanwezoù ha genoù ar C'houenon, e Bae Menez-Mikael. Savet e voent da vare Duged Breizh, el lec'h ma oa geunioù Dol. Ur chaoser anvet Chaoser an Dugez Anna en em astenn etre Lanwezoù ha Sant-Brewalaer ; unan all a voe savet diwezhatoc'h er reter da Sant-Brewalaer, betek ar C'houenon. Tamm-ha-tamm e voe savet polderioù er c'hreisteiz d'ar chaoserioù-se. Ha kemend-all a voe graet ivez e Normandi en tu all d'ar C'houenon.\nUn tammig pelloc'h war-zu ar c'hornôg e kaver ur polder e Plouvalae : 70 hektar a voe gounezet war ar mor, pa voe savet ur chaoser er XVIIvet kantved hag en XVIIIvet kantved\nPolderioù a reer ivez a-wechoù eus tachennoù gounezet diwar-goust ar mor, hep na vefent dindan live ar mor avat : ul lodenn vat eus porzh kenwerzh Brest en em gav evel-se war atredoù lakaet dirak aod kumun gozh Sant-Mark, abaoe an Eil Brezel-bed.\n↑ Généalogie et Histoire en Pays Dolois : Le marais de Dol\n↑ Digue, dite Chaussée de la Duchesse Anne, Glad, le portail des patrimoines de Bretagne\n↑ Savet e voe gant menec'h Sant-Yagu-an-Enez. Gwelout http://pagesperso-orange.fr/ecolepubliqueploubalay.polder/page14.htm ha http://www.cote-emeraude.com/ccce.asp?idPage=9613&id=21274&appel=\nMirdi milinoù ar polderioù (e nederlandeg, galleg, saozneg, alamaneg hag italianeg)\nAdtapet diwar « https://br.wikipedia.org/w/index.php?title=Polder&oldid=1584884 »\nDernière modification le 30 Gou 2014, à 14:56\nKemmoù diwezhañ degaset d'ar bajenn-mañ d'an 30 Gou 2014, da 14:56.


Er mediaoù – OpenStreetMap e brezhoneg\nPennad gant Yann Rivallain e-barzh ar Journal de la Bretagne, ur sizhuniek, n° 8, 5-11 Mezheven 2019, dwb gallekadur dievezhiek ar c’homlec’hioù diwar atiz ar Post a ginnig d’an tiez-kêr ma vo roet un anv hollc’hallek d’an hentoù e-lec’h ma veze implijet anvioù brezhonek ar c’heriadennoù.\nPennad gant Gwenn Meynier (androuizig.org) e-barzh Ya ! n°690, Here 2018 dwb ar poellgomzer ekologel Fairphone hag ar brezhoneg war an arloadoù evit poellgomzerioù. Meneget OpenStreetMap e brezhoneg gantañ (4vet bann).\nPennad kelaouenn kentañ diwar-benn OpenStreetMap e brezhoneg : Bretons, n° 140, Meurzh 2018\nEvezhiadenn : treuzkomprenet e oa bet an doare ma vez kaset gantañ traou nevez e-barzh ar gartenn OSM pa n’eus ket 500 den en ur skipailh frammet, met hiniennoù o deus ouzhpennet anvioù brezhonek a vloaz da vloaz hep darempredoù etrezo.


Pajenn:Perrot - Bue ar Zent.djvu/887 - Wikimammenn\nPajenn:Perrot - Bue ar Zent.djvu/887\nEpad ma oa evelse Dioklesian o lakat tud e di d’ar maro, kêr a-bez a oa ive er strafuilh hag er spont. Barnerien a oa en templou brasan, ha kement hini a vije difizianz anezan, e veze gourc’hemennet d’eze kinnig ezans, ha pa ne felle ket d’eze hen ober, e vezent kondaonet d’ar maro. N’eo ket hepken ar bôtred, ar merc’hed ive, hag ar vugale zoken, a veze heskinet. Da gentan, e oe kroget en dud a iliz. An eskob Anthim hag e veleien a oe barnet prim ha prim ha lazet en doareou dishenvel ; gante e var-\nAdtapet diwar « https://br.wikisource.org/w/index.php?title=Pajenn:Perrot_-_Bue_ar_Zent.djvu/887&oldid=141205 »


Ronan (sant) - Wikipedia\nRonan a oa ur manac'h ha sant breizhat eus Vvet kantved. Eus Iwerzhon e oa genidik, hogen e Breizh e labouras dreist-holl.\nDelwenn sant Ronan en iliz Lokorn.\nMeur a sant zo enoret en Iwerzhon dindan an anv Ronan. Hini ar Vretoned a oa ganet en Iwerzhon eta, diwar tud bet kristenaet gant sant Padrig. Dont a reas abred da vezañ manac'h hag eskob. E c'hoant da vevañ digenvez a lakaas anezhañ da guitaat e vro ha da vont da Arvorig. Dilestrañ a reas da gentañ war enez Molenez. Ur peniti a savas goude-se e Koad Neved, e-kichen Lokorn, e Kerne. Hervez ar vojenn e voe klasket e argas alese gant ur vaouez eus ar vro, anvet Keben, a gunujenne anezhañ hag a lezas chas war e lerc’h.\nMont a reas Ronan goude-se da Hilion, e-kichen Sant-Brieg. Eno e varvas. Goude e varv e voe lakaet e gorf war ur c’harr stlejet gant oc’hen. E-lec’h ma chomas an oc’hen a-sav e voe douaret ar sant, e Lokorn. Eno e voe savet war-lerc’h un iliz gouestlet da sant Ronan. Brud vras a oa gant ar sant er Grennamzer. Ha meur a hini eus Duged Breizh a zeuas da Lokorn da bediñ war e vez.\nE Lokorn e vez graet bep bloaz pardon sant Ronan, e miz Gouere. En devezh-se e vez graet un dro gant ar bardonerien, e koun sant Ronan, anvet troveni, en-dro da zouaroù ar manati kozh a oa bet savet eno en XIvet kantved.\nLidet e vez gouel sant Ronan d’ar 1añ a viz Mezheven. Enoret e vez e Lokournan (Lokronan-Leon), Lokorn (Lokronan-Kerne), Lanreunan (Lanronan), ha Molenez. Chapelioù en deus war e anv e parrezioù all, evel Plozeved pe Hilion.\nSaint Ronan et la troménie, Aktaoù kollok 1989, kenembannet gant Kreizenn an Enklaskoù Breizhek ha Keltiek (KEBK) hag Association Abardaeziou Lokorn, 1995\n[vie de saint Ronan - Wikisource]\nBuhez Sant Ronan, kanenn tennet eus Barzhaz Breizh\nBuhez Sant Ronan, kantik\nLa vie de saint Ronan, Albert le Grand\nAdtapet diwar « https://br.wikipedia.org/w/index.php?title=Ronan_(sant)&oldid=1878524 »\nDernière modification le 11 Mez 2020, à 10:38\nKemmoù diwezhañ degaset d'ar bajenn-mañ d'an 11 Mez 2020, da 10:38.